text:
Naw 3
Ninivu be bila ɲagwan na
1Ele dugu min fanin be mɔgɔfagalaw la!
Bɔnɛ y'i ta ye.
Galontigɛ le be sanga la yen,
ni janfa,
benkanni te ban yen!
2Busan mankan be bɔra
ni wotorow mankan,
ni soow bolitɔ mankan,
wotorow pantɔ mankan!
3Sotigiw be girin, murujanjanw ni tamanw be manamana!
Mɔgɔ faganinw ka ca!
Suuw tonna ɲɔgɔn kan!
Suuw daa yɛrɛ te lɔn!
Mɔgɔw be talon suuw la!
4Jantaramuso nin ka kakalaya dantɛmɛnin kama,
a ka cɛɲumanya kuntan, n'a ka subagaya kama.
A tun be siyaw kɛ jɔɔnw ye a ka kakalaya sababu la,
a tun be siyaw sɔrɔ a ka subagaya barika la.
5Masaba, Setigi ko:
«Ne ye i jugu ye.
N bena i kannafani sama fɔɔ ka se i ɲada ma,
n bena i julakolon yira siyaw la,
fɛɛn min b'i maloya, ne bena o yira u la.
6N bena ɲamaɲama bɔn i kan,
n bena i maloya, k'i kɛ filɛlifɛn ye.
7Mɔgɔ o mɔgɔ mana i ye,
o tigi bena boli k'a fɔ ko:
‹Ee! Ninivu cɛnna!›
Jɔn bena kasi a kosɔn tugu?
Ne ben'a dusu saalobaga sɔrɔ min?»
Ninivu ka tɔɔrɔ nata
8Ele Ninivu ka fisa ni Tɛbɛ dugu ye wa?
Ale min tun siginin be Nili babolo fila cɛma,
jii kɛra k'a lamini.
Baa nin tun kɛr'a tangafɛn ye kɛlɛ loon,
baji tun kɛr'a laminikogo ye.
9Etiyopi ni Ezipiti jamana mɔgɔw,
o jamaba nin le tun y'a fangaba bɔyɔrɔ ye.
Putikaw ni Libikaw tun y'a dɛmɛbagaw ye.
10Ale fana mɔgɔw minɛna ka taga jamana wɛrɛ la,
ka to jɔnya la yen.
Denmisɛnw kuun cira sirakunw bɛɛ la.
U kɛlɛbagaw ye u ka ɲamɔgɔw tilan u yɛrɛw cɛ.
U ka mɔgɔbabaw bɛɛ sirisirila ni jɔrɔkɔw ye.
11Aw fana bena tɔɔrɔ kosɔbɛ!
Aw fana bena dogoyɔrɔ ɲini
aw juguw ɲasiran kosɔn!
Barinako
12Aw ka yɔrɔ barikamanw bɛɛ ye torosun ye,
toro mɔnin be minw kan.
N'i y'a yuguyugu dɔɔni,
a be ben a dumubaga daa la.
13E ka jama filɛ, a bɛɛ muso.
E ka jamana donda yɛlɛnin be i juguw ye dɔrɔn.
Tasuma y'i ka koonw jɛni.
14Aw ye jii bɔ k'o mara aw datugulon kama
ka barika don dugu tangayɔrɔw la!
Aw ye bɔgɔ nɔɔni, k'a dɔn
ka biriki gosifɛn labɛn.
15O yɔrɔ la, tasuma bena aw jɛni,
murujan bena aw bɔ baara la
i ko tɔɔn be suman dumu cogo min na.
Aw cayara i ko tɔnwulen,
aw cayara i ko samiɲatɔn.
16Aw ka jagokɛlaw cayara ka tɛmɛ lolow kan!
U be i ko tɔɔn minw panna.
17Aw ka kɔlɔsibagaw be i ko tɔɔnw,
aw ka ɲamɔgɔw ka ca i ko pannifɛnw.
U be taga sigi yiri kan,
yɔrɔ suma kosɔn.
Ni tile gwanna, u bɛɛ be pan.
U taayɔrɔ te lɔn. U tagara min?
Asiri jamana ka bɔnɛ
18Asiri masacɛ, e ka jamana ɲamɔgɔw sinɔgɔra kɛ!
E ka mɔgɔbabaw lara tɛtɛtɛ!
E ka jama jɛnsɛnnin be kulu kan.
Mɔgɔ te yen k'u lajɛn!
19Fura te sɔrɔ min be kɛ
k'i ka yɔrɔ mandiminin furakɛ,
joli banta tɛ!
Ni mɔgɔ o mɔgɔ y'i ka koo kibaru mɛn,
u bɛɛ bena tɛgɛrɛ fɔ i ka bɔnɛ kosɔn.
Tiɲa! Jɔn le be yen n'i ka juguya ma se a ma?


c: text/html

text:
MAKABEW FILANAN 8
Zuda Makabe ka murutiko
1Zuda Makabe n'a tɔɲɔgɔnw tun be duguw munumunu dogo la k'u balima zuwifuw wele ka na u fɛ, minw tun ma zuwifuw ka landaw dabila. U sera ka mɔgɔ waa wɔɔrɔ (6 000) ɲɔgɔn lajɛn olu la. 2U tun be Matigi dali ko a k'a ka jama dɛmɛ, bari mɔgɔw bɛɛ be olu sigɛnna, ko a ka makari Alabatosoba la, Alaɲasiranbaliw ye min nɔgɔ. 3Ko dugu nin hinɛ ka don a la, u ye min cɛn n'u b'a fɛ k'a ci pepewu, ko u ye mɔgɔ minw faga ni u be kulera, ko a k'u mɔnɛ bɔ. 4Ko u ye denmisɛnw faga gwansan juguya kama, a k'a hakili to o la, ko a k'a dimi bɔ a tɔgɔ cɛnbagaw la. 5Makabe kɛra kɛlɛbolo kunna dɔrɔn, a ye see sɔrɔ. Siya wɛrɛw si tun te ser'a kɔrɔ. Bari Matigi y'a ka dimi yɛlɛma k'a kɛ dususuma ye a ka jama kɔrɔ. 6A tun be bari dugubabaw ni dugudenninw na ka ben u kan, k'u jɛni, ka yɔrɔɲumanw minɛ k'u kɛ a ta ye, k'a jugu caaman gwɛn. 7A tun be to ka kɛlɛ nunu kɛ sufɛ le, o tun b'a dɛmɛ. A tɔgɔ bɔra yɔrɔ bɛɛ a ka jagwɛlɛya kosɔn.
Nikanɔri ni Gɔriziyasi ka kɛlɛ
(Mak fɔlɔ 3.38—4.27)
8Filipu y'a ye ko Zuda be barika sɔrɔla dɔɔni dɔɔni, ka see sɔrɔ kɛlɛ caaman na minkɛ, a ye sɛbɛ ci Potoleme ma, min tun ye kɛlɛkuntigi ye Siriba ni Fenisi maraw la, ko u ka na ni dɛmɛ ye masacɛ ka koɲaw la. 9O yɔrɔnin kelen, Potoleme ye Patirokile dencɛ Nikanɔri woloma, min tun ye masacɛ ka mɔgɔsɔbɛ tigitigiw dɔ ye, k'a ci ni kɛlɛden mɔgɔ waa mugan (20 000) ɲɔgɔn ye ka bɔ siyaw bɛɛ la, janko a ka taga zuwifuw bɛɛ faga. A ye kɛlɛkuntigi Gɔriziyasi fara a kan, ale tun be kɛlɛ koɲa lɔn kosɔbɛ.
10Masacɛ tun ka kan ka bolomafara warigwɛ tɔni bi duuru ni naani di Ɔrɔmukaw ma. Nikanɔri tun y'a laɲini ko ni zuwifu minw minɛna, a b'u feere k'o sara. 11A ye ci bila kɔgɔjida la duguw ma teliya la k'u wele ko u ka na zuwifuw san, olu bena minw minɛ. A y'a daa d'u ma ko a bena mɔgɔ bi kɔnɔntɔn di warigwɛ kilo mugan ni wolonwula la. A tun ma miiri ko Setigi Ala ben'a ɲaa gwan kosɔbɛ o kosɔn.
12Zuda nan'a mɛn ko Nikanɔri be gwɛrɛla. A y'a fɔ a ka mɔgɔw ye tuma min na ko yanni dɔɔni u juguw ka kɛlɛdenw bena se, 13siranbagatɔw ni minw tun te l'a la kosɔbɛ ko Ala tilennin lo, olu ye boli ta ka taga yɔrɔjan. 14Bololafɛn min tora dɔw fɛ, olu y'o bɛɛ feere, ani ka Matigi dali ko a k'u bɔsi Nikanɔri Alaɲasiranbali nin na, min y'u feere ka ban k'a sɔrɔ kɛlɛ yɛrɛ ma daminɛ fɔlɔ. 15Ko hali n'a t'a fɛ k'u kisi olu yɛrɛ kosɔn, a ka sɔn k'u kisi bɛɛn kosɔn, a ye minw kɛ n'u faaw ye, ani bari a tɔgɔba n'a tɔgɔɲuman le lanin be olu kan. 16Makabe y'a ka mɔgɔw lajɛn, u sera mɔgɔ waa wɔɔrɔ (6 000) ma. A y'u ladi ko u kana siran u juguw ɲa, ko u kana hami Alaɲasiranbali nunu ka caya kosɔn, minw b'u kɛlɛ gwansan. Ko u ka kɛlɛ kɛ ni jagwɛlɛya ye, 17k'u hakili to u juguw ka cɛnnijugu la Alabatosoba kɔnɔ, ani u ye koo min kɛ dugu nin na k'u dɔgɔya, ani u y'u wajibiya cogo min na u ka landaw ka dabila. 18A y'a fɔ tugu ko: «Olu jigi b'u ka kɛlɛkɛminanw n'u ka jagwɛlɛya le kan. Anw kɔni b'an jigi la Setigi Ala le kan, min be se k'an kɛlɛbagaw halaki, ani diɲɛ bɛɛ, ɲatugu n'a yɛlɛ.» 19Ala tun y'u bɛmaw mara waati minw na, a y'o fana lakali u ye, i n'a fɔ Senakeribu ka tile la, mɔgɔ waa kɛmɛ ni bi seegi ni duuru (185 000) sara. 20U tun be Galatikaw kɛlɛra Babilɔni jamana na tuma min na, zuwifu mɔgɔ waa seegi (8 000) dɔrɔn tun be kɛlɛ kɛra, Maseduwanika mɔgɔ waa naani (4 000) farala u kan. Maseduwanikaw tun ye gwɛlɛya sɔrɔ, zuwifu mɔgɔ waa seegi nunu y'u jugu mɔgɔ waa kɛmɛ ni mugan (120 000) halaki bari Sankolotigi y'u dɛmɛ, u ye minan caaman bɔsi u juguw bolo.
21A y'a ka kɛlɛdenw jaa gwɛlɛya n'o kuma nunu ye ka ban, k'a kɛ u sɔnna saya ma Ala ka sariyaw n'u faso kama tuma min na, a y'u tilan jɛnkulu naani, 22k'a balima Simɔn, ni Yusufu, ani Zonatan bila jɛnkulu nunu kunna, ka fara ale yɛrɛ kan. Jɛnkulu kelen kelen bɛɛ tun ye mɔgɔ waa kelen ni kɛmɛ duuru duuru (1 500) ye. 23A y'a fɔ Ɛsidiriyasi ye ko a ka Ala ka kumad kalan. O kɔ, a ye kumaba fɔ ko «Ala k'an dɛmɛ.» O fɔnin kɔ, ale yɛrɛ bilara kɛlɛbolo fɔlɔ kunna ka taga Nikanɔri kɛlɛ. 24Setigi Ala tun be ni zuwifuw ye, u y'u jugu minw faga, u tun ka ca ni mɔgɔ waa kɔnɔntɔn (9 000) ye. U ye Nikanɔri ka kɛlɛdenw caaman mandimi k'u halaki k'u bɛɛ gwɛn. 25Mɔgɔ minw tun nana janko k'u san k'u kɛ jɔɔnw ye, u ye olu ka wari minɛ, k'u juguw gwɛn fɔɔ yɔrɔjan, nga tile tun banna minkɛ, u kɔsegira u nɔɔ na, 26bari lafiɲɛlon tun bena daminɛ tile bentuma na. O kosɔn, u ma se k'u gwɛn ka taga ɲa, u y'o dabila. 27U y'u juguw ka kɛlɛkɛminanw cɛ tuma min na, ani fɛɛn minw sɔrɔla u suuw kan, k'o ta, u y'a daminɛ ka lafiɲɛlon bato. U ye Matigi fo kosɔbɛ, k'a tanu, bari a tun sɔnna ka makari u la tugu o loon nin na, k'a ka ɲumanya kɛ u ye. 28Lafiɲɛlon tɛmɛnin kɔ, u tun ye fɛɛn minw sɔrɔ u juguw fɛ, u y'o dɔw tilan u juguw tɔɔrɔbagaw cɛ. U ye dɔw di firiyamusow ni falatɔw ma, k'a tɔɔ tilan u ni ɲɔgɔn cɛ, n'u ka denmisɛnw. 29O kɛnin kɔ, u bɛɛ jɛnna ka Matigi dali, k'a ɲini ale Makaritigi fɛ ko a ka bɛn n'a ka baarakɛlaw ye kudayi.
Zuda be se Timote ni Bakidɛsi kɔrɔ
30Zuda nunu tagara kɛlɛ kɛ ni Timote ni Bakidɛsi ka kɛlɛdenw ye. U ye mɔgɔ minw faga o kɛlɛ yɔrɔw la, o tun ka ca ni mɔgɔ waa mugan (20 000) ye. Kɛlɛdenw ka sigiyɔrɔ minw lamininin be ni kogojanw ye, u ye olu minɛ. U tun ye nafolo caaman min sɔrɔ u juguw fɛ, u y'o tilan fila, kelen kɛra u yɛrɛ ta ye, kelen kɛra tɔɔrɔbagaw, ni falatɔw ani firiyamusow, ani mɔgɔkɔrɔbaw ta ye. 31U y'u juguw ka kɛlɛkɛminanw cɛ ni hakilisigi ye, k'u bila yɔrɔɲumanw na. U ye fɛɛn wɛrɛw fana cɛ ka taga n'o ye Zeruzalɛmu. 32Kɛlɛden minw tun bɛnna ni Timote ye, u y'olu kuntigi faga, o cɛjugu nin tun ye kojugu caaman kɛ zuwifuw la. 33Mɔgɔ minw tun ye Alabatosoba koonw jɛni, u ye olu jɛni u ka sesɔrɔɲanagwɛw kɛwaati la Zeruzalɛmu. Kalisitɛni min tun dogora bondennin dɔ kɔnɔ, u y'o ɲɔgɔn kɛ ale la fana. O la, u y'u ka kojugu sara sɔrɔ min bɛnna u ka kɛwali ma.
Nikanɔri ka boli
34Nikanɔri, mɔgɔjugu dafanin, min tun nana ni jagokɛla mɔgɔ waa kelen ye janko ka zuwifuw feere, 35a tun be mɔgɔ minw dɔgɔya kosɔbɛ, olu ser'a kɔrɔ Matigi ka dɛmɛ barika la. A y'a ka kɛlɛkɛfani ɲanaman bɔ a kaan na ka boli ka forow cɛtigɛ i n'a fɔ jɔɔn bolibagatɔ. Bɛɛ y'a to, a tagar'a kelen ka taga se Antiyɔsi. A ka kɛlɛdenw tun halakira ka ban, ale kɔni kunna diyara kosɔbɛ. 36Ale min tun y'a daa di Ɔrɔmukaw ma ko a bena Zeruzalɛmukaw minɛ k'u feere, k'u sɔngɔ kɛ k'a ka juru sara, ale lo y'a fɔ ko mɔgɔ si te se zuwifuw kɔrɔ, ko marabaga b'u la, bari u b'a ka sariyaw bato a tun ye minw d'u ma.

robotstxt: allowed

filter: keep


text:
Dal 105
Ala ka kantigiya
1- Aw ka Masaba tanu, aw k'a tɔgɔ boɲa.
Aw k'a ka kabakow fɔ jama cɛma.
2Aw ka dɔnkili l'a tɔgɔ la k'a makiri.
Aw k'a ka kɛtaw bɛɛ fɔ.
3Aw ka nisɔndiya a tɔgɔ kosɔn.
Mɔgɔ minw be Masaba bato, olu dusu ka diya.
4Aw ka Masaba n'a ka sebagaya ɲini.
Aw ka gwɛrɛ a ɲakɔrɔ tuma bɛɛ.
5A ye koba minw kɛ, aw k'aw hakili to o la,
k'aw hakili to a ka kabakow n'a ka kitiw la,
6aw minw kɛr'a ka baarakɛla Ibrayima kɔmɔgɔw ye,
aw, Yakuba deenw, a ka mɔgɔ wolomaninw.
7An ka Ala le ye Masaba ye.
Ale lo be dugukolo bɛɛ mara.
8A hakili b'a ka layidu la tuma bɛɛ,
a ye kuma min fɔ waati caaman nata mɔgɔw kosɔn,
9- a ye bɛɛn min kɛ ni Ibrayima ye,
a y'a daa di Isiyaka ma min la.
10- A ye min kɛ landa ye Yakuba ye,
a kɛra layidu cɛnbali ye a fɛ.
11A tun y'a fɔ ko: «Ne bena Kanaan jamana d'aw ma,
o ka kɛ aw niyɔrɔ ye.»
12O y'a sɔrɔ u tun man ca,
u tun ye lonanw ye Kanaan jamana kɔnɔ.
13U tora ka yaala siyaw cɛma,
ka to ka dondon jamanaw na.
14- Nga a ma sɔn mɔgɔ si ka maga u la k'u tɔɔrɔ.
A ye masacɛ dɔw jalaki u kosɔn ko:
15«Aw kana maga ne ka mɔgɔ wolomaninw na,
aw kana kojugu kɛ ne ka kiraw la.»
16- Waati dɔ, a y'a kɛ kɔngɔ donna jamana kɔnɔ,
dumuni dɛsɛra pewu.
17- A tun ye mɔgɔ dɔ bila ka ta'a ka jama nin ɲa.
A tɔgɔ tun ko Yusufu.
Ale tun feerela ka kɛ jɔɔn ye o le kama.
18- U tun y'a seenw siri ni jɔrɔkɔ ye,
k'a kaan don nigɛ la,
19fɔɔ a ka kuma dafara tuma min na,
loon min na Masaba y'a cogo yira.
20- O tuma na, masacɛ k'u k'a labila,
jama ɲamɔgɔ y'a labila.
21- A y'a kɛ kuntigi ye a ka soo kɔnɔ
k'a sigi a ka fɛɛn bɛɛ kunna,
22janko ka ɲamɔgɔw ladi a sago la,
a fana ka se ka lɔnniya di cɛkɔrɔbaw ma.
23- O tuma na, Yakuba tagara Ezipiti,
a tagara sigi Kamu ka mara la.
24- Masaba y'a kɛ a ka jama jidira kosɔbɛ,
a fana y'u barika boɲa ka tɛmɛ u juguw kan.
25A nan'a kɛ Ezipitikaw dusu yɛlɛmana.
U y'a ka jama kɔniya, u y'u tɔɔrɔ kosɔbɛ.
26- O la, Masaba tun y'a ka baarakɛla Musa ci,
ni Arɔn, a tun ye min woloma.
27U ye kobabaw ni kabakow kɛ Ezipiti.
28- A y'a kɛ dibi donna,
nga u ma sɔn a ka kuma ma.
29- A y'a kɛ jii kɛra joli ye,
u ka jigɛw sara.
30- Tɔrisenjanw yɛlɛla jamana yɔrɔ bɛɛ la.
U donna fɔɔ u ka masaw ka sibonw kɔnɔ.
31- A y'a kɛ limɔgɔ farimanw ni sosow bɔra
fɔɔ ka jamana yɔrɔ bɛɛ fa.
32- A y'a kɛ sanbɛrɛ benna sanji nɔɔ na.
Sanpɛrɛn jigira ka tasuma wili jamana kɔnɔ.
33A y'a kɛ u ka *ɛrɛzɛn n'u ka torow cɛnna.
A y'u ka yiriw karikari jamana kɔnɔ.
34- A y'a kɛ tɔɔnw ni kɛrɛniw bɔra caaman.
35Olu y'u ka jamana biinw, n'u ka sumanw bɛɛ ɲimi.
36- A y'u ka gwasow bɛɛ deen fɔlɔw faga.
37- A y'a kɛ a ka jama bɔra ni sanu ani warigwɛ ye,
mɔgɔ si ma dɛsɛ u cɛma.
38Ezipitikaw nisɔndiyara u ka bɔ la,
bari u tun be siranna u ɲa kosɔbɛ.
39- A ye sankaba bɔ, ale ye suma kɛ u ye,
ka tasuma kɛ o ka yeelen bɔ u ye sufɛ.
40- U y'a daali tuma min na,
a ye tukɔnɔwɔlɔnw d'u ma,
ka dumuni jigi u ye ka bɔ sanfɛ.
U y'o dumu ka fa.
41- A y'a kɛ fara cira, jii bɔra.
O jii nin tun be woyora yɔrɔ janin na i ko baji.
42Bari Masaba hakili b'a ka layidu la,
a tun ye min ta a ka baarakɛla Ibrayima ye.
43O la, a y'a kɛ a ka jama bɔra ni nisɔndiya ye.
A y'a ka mɔgɔ wolomaninw bɔ ni boɲa ye.
44- A ye siya wɛrɛw ka dugukolo le d'u ma.
A ye jamana wɛrɛ mɔgɔw ka baara tɔnɔ d'u ma.
45A daan ye u k'a ka fɔta bato
k'a ka sariya sira taama.
Masaba ka tanu!


text:
Eze 32
Dusukasidɔnkili, Ezipiti jamana n'a masacɛ kosɔn
1Isirayɛlidenw minɛnin kɔ ka taga jamana wɛrɛ la, o saan tan ni filanan kalo tan ni filanan tile fɔlɔ loon, Masaba kumana ne fɛ ko: 2«Adamaden, dusukasidɔnkili la Ezipiti masacɛ kosɔn k'a fɔ a ye ko:
‹E tun be i ko jara, siyaw cɛma.
I tun be i ko banba.
I tun be firinfirin i ka bajiw kɔnɔ,
i seenw tun be jii ɲagami k'a duuru.› »
3Matigi, Masaba ko:
«Siya caaman bena ɲɔgɔn lajɛn tuma min na,
ne bena n ka jɔɔ fili i kan.
Olu bena i sama ka bɔ jii la ni ne ka jɔɔ nin ye.
4Ne bena i fili dugukolo kan,
k'i fili kongo kɔnɔ.
Ne ben'a to kɔnɔw bɛɛ be sigi i kan,
waraw bɛɛ bena i ɲimi ka fa.
5Ne bena i faribugu lala kuluw kan,
ne bena kulu furancɛw datugu n'i tɔɔ ye.
6Ne bena dugukolo ɲigi n'i joli ye
min bena woyo kuluw kan.
Kɔdingɛw bena fa o la.
7- Ni ne y'i ka ɲanamaya ban tuma min na,
ne bena sankolo datugu k'a kɛ lolow te manamana tugu.
Ne bena tile datugu ni sankaba ye,
kalo tena yeelen bɔ.
8Ne bena sanfɛ yeelenbɔlanw bɛɛ kɛ dibi ye e kosɔn,
ne bena i ka jamana kɛ dibi ye.
Ne Matigi, Masaba le ko ten.
9Siya caaman hakili bena ɲagami
tuma min na ne bena i halakiko fɔ siyaw cɛma,
jamanaw na i te minw lɔn.
10Ne bena min kɛ i la,
o bena u kabakoya haali.
Ni ne ye n ka murujan fifa u ɲakɔrɔ tuma min na,
u ka masacɛw bena yɛrɛyɛrɛ jatigɛ bolo i kosɔn.
I benlon na, u bɛɛ bena to ka yɛrɛyɛrɛ
ka jɔɔrɔ u yɛrɛ nii la.»
11Matigi, Masaba ko:
«Babilɔni masacɛ ka murujan bena wili i kama.
12Ne ben'a kɛ i ka jama be sa
kɛlɛdenw ka murujan fɛ,
minw ka fari ni siya tɔ bɛɛ taw ye.
U bena Ezipiti ka yɛrɛboɲa ban,
k'a jama bɛɛ faga.
13Ne ben'a ka begɛnw bɛɛ faga
a ka jiba daa la.
A ka jii si tena ɲagami tugu mɔgɔ seenw fɛ.
O tena duuru tugu begɛn seenw fɛ.
14O tuma na, ne ben'a to Ezipiti jiiw be ɲamalɔ,
ka woyo i ko tulu.
Ne Matigi, Masaba le ko ten.
15Ni ne ye Ezipiti kɛ yɔrɔkolon ye,
ni n ye jamana kɔnɔ fɛɛnw bɛɛ cɛ ka bɔ yen,
ni n y'a kɔnɔ mɔgɔw bɛɛ faga tuma min na,
o tuma na, u ben'a lɔn ko ne ye Masaba le ye.
16«Dusukasidɔnkili min bena la, o filɛ nin ye. Siya musow bena o dɔnkili nin la Ezipiti n'a kɔnɔ mɔgɔ bɛɛ kosɔn. Ne Matigi, Masaba le ko ten.»
Dusukasidɔnkili dɔ wɛrɛ
17Isirayɛlidenw minɛnin kɔ ka taga jamana wɛrɛ la, o saan tan ni filanan kalo tile tan ni duurunan loon, Masaba kumana ne fɛ ko: 18«Adamaden, kasi Ezipiti jama kosɔn. A mɔgɔw ni siya barikamanw bila ka jigi lahara, u ka fara o yɔrɔ mɔgɔw kan. 19A fɔ u ye ko: ‹Aw ka fisa ni siya wɛrɛw ye wa? Aw ka jigi ka la ni kɛnɛkɛnɛbaliw ye dugukolo jukɔrɔ, lahara.›
20«Mɔgɔ minw fagara ni murujan ye, u bena ben ni olu ye. Murujanw bɔra forokow la. U ka Ezipiti n'a kɔnɔ jama bɛɛ faga. 21K'u to lahara, kɛlɛdenŋanaw n'u dɛmɛbagaw bena kuma Ezipitikaw fɛ. Alalɔnbali minw fagara ni murujan ye, o mɔgɔ nunu jigira, u lanin be kaburu kɔnɔ.
22«Asiri masacɛ be yen n'a ka kɛlɛdenw bɛɛ. A lamininin be n'a ka kɛlɛdenw kaburuw ye, minw bɛɛ fagara ni murujan ye. 23U kaburuw be fɔɔ dugukolo jukɔrɔ, a ka kɛlɛdenw lanin be k'o kaburu lamini. Mɔgɔ minw bɛɛ tun ye mɔgɔw jaa tigɛ diɲɛ na, olu bɛɛ fagara ni murujan ye.
24«Elamu masacɛ be yen. A kaburu lamininin be n'a ka kɛlɛden bɛɛ taw ye. U bɛɛ fagara ni murujan ye. O mɔgɔ minw tun ye mɔgɔw jaa tigɛ diɲɛ na, o Alalɔnbaliw jigira dugukolo jukɔrɔ. U sɔnna u ka maloya ma ni lahara mɔgɔ tɔw ye. 25Layɔrɔ dira Elamu masacɛ ma suuw cɛma, a lamininin be n'a ka kɛlɛden bɛɛ kaburuw ye. Mɔgɔ nunu bɛɛ ye Alalɔnbaliw ye, u bɛɛ fagara ni murujan ye. Minw tun be mɔgɔw jaa tigɛ diɲɛ na, u sɔnna u ka maloya ma ni lahara mɔgɔ tɔw ye.
26«Mɛsɛki ni Tubali masacɛw be yen. U kaburuw lamininin be n'u ka kɛlɛden bɛɛ kaburuw ye. U bɛɛ ye kɛnɛkɛnɛbaliw ye, minw fagara ni murujan ye bari u tun ye mɔgɔw jaa tigɛ diɲɛ na. 27U ma u suu don ni fɔlɔfɔlɔ kɛlɛdenŋanaw ye. Minw jigira lahara n'u ka kɛlɛkɛminanw ye, n'u ka murujanjanw lanin be u kuun kɔrɔ. U ka tilenbaliyakow be u kolow kan hali ni kɛlɛdenŋana nunu ye mɔgɔw jaa tigɛ diɲɛ na. 28E Ezipiti masacɛ fana bena sa, u bena i suu don kɛnɛkɛnɛbaliw cɛma minw fagara ni murujan ye.
29«Edɔmuw n'u ka masacɛw n'u ka ɲamɔgɔw bɛɛ be yen. Hali ni barika tun b'u la, u lanin be ni mɔgɔw ye minw fagara ni murujan ye, kɛnɛkɛnɛbaliw cɛma, lahara.
30«Kɔgɔdugu ɲafan ɲamɔgɔ bɛɛ, ani Sidɔnka bɛɛ be yen. U maloyanin jigira suuw cɛma, hali k'a sɔrɔ u tun ye mɔgɔw jaa tigɛ. O kɛnɛkɛnɛbali nunu lanin be suuw cɛma minw fagara ni murujan ye. U sɔnna u ka maloya ma ni lahara mɔgɔ tɔw ye.
31«Ezipiti masacɛ bena u ye, a dusu bena saalo a ka kɛlɛdenw sako la, minw bɛɛ fagara ni murujan ye. Ne Matigi, Masaba le ko ten. 32Ne tun y'a to Ezipiti masacɛ ye mɔgɔw jaa tigɛ kosɔbɛ diɲɛ na. O bɛɛ n'a ta, a yɛrɛ n'a ka kɛlɛden bɛɛ bena la kɛnɛkɛnɛbaliw cɛma, minw fagara ni murujan ye. Ne Matigi, Masaba le ko ten.»


text:
Mas fɔlɔ 14
Zerobowamu ka saya
1O waati la fana, Zerobowamu dencɛ Abiya banana. 2Zerobowamu y'a fɔ a muso ye ko: «Wili k'i yɛrɛ kɛ i n'a fɔ mɔgɔ wɛrɛ ka muso, janko mɔgɔ si kan'i lɔn. I ka taga Silo. Kira Aya b'o yɔrɔ la, ale lo tun y'a fɔ ne ye ko ne bena kɛ masacɛ ye Isirayɛli mara kunna. 3Burukun tan ni ŋɔmiw ta, ani lidaga, ka ta'a fɛ. Deen nin bena kɛ cogo min na, a bena o fɔ i ye.»
4Zerobowamu muso wilila ka taga Silo, Aya fɛ. O y'a sɔrɔ Aya tun kɔrɔla, a tun te se ka yeli kɛ tugu. 5Masaba tun y'a fɔ Aya ye ko Zerobowamu muso bena na a fɛ k'a ɲininga a dencɛ ka koo la, bari a man kɛnɛ. Ko n'a sera, a ka nin ni nin fɔ a ye. Ko n'a nana se tuma min na, a ben'a yɛrɛ kɛ i n'a fɔ mɔgɔ wɛrɛ.
6A sera soda la, Aya y'a seen mankan mɛn dɔrɔn, a y'a fɔ a ye ko: «Don, Zerobowamu muso. Mun na i b'a fɛ k'i yɛrɛ dogo ka kɛ i n'a fɔ mɔgɔ wɛrɛ? Koo gwɛlɛman be yen k'a fɔ i ye. 7Ta'a fɔ Zerobowamu ye ko Masaba, Isirayɛli ka Ala y'a fɔ ko ale lo y'a woloma jama nin cɛma k'a kɛ kuntigi ye ale ka jama Isirayɛli kunna. 8Ko ale tun ye masaya minɛ Dawuda ka somɔgɔw fɛ k'a d'a ma. Ko nga a ma sɔn ka kɛ i n'a fɔ ale ka baarakɛla Dawuda, min tun be ale ka kuma bato, k'a jigi la ale kan, k'ale sago kɛ dɔrɔn. 9Ko mɔgɔ minw kɔnn'a ɲa, a ye kojugu kɛ ka tɛmɛ olu bɛɛ kan. Ko a ye batofɛn wɛrɛw dilan a yɛrɛ ye, a ye nigɛ kɛ ka joow dilan janko k'ale dimi. Ko a ye ale bila kɔfɛ. 10- K'ole y'a to, ale bena bɔnɛ lase a ka soo ma. Ko ale ben'a ka cɛdenw bɛɛ halaki Isirayɛlidenw cɛma, jɔɔn fara hɔrɔnw kan. Ko ale ben'a ka soo furan i n'a fɔ u be ɲamaɲama furan cogo min na fɔɔ k'a kɛ a be tunu pewu. 11Ko a ka somɔgɔ min mana sa dugu kɔnɔ, wuluw le ben'a ɲimi. Min mana sa kongo kɔnɔ, kɔnɔw bena o dumu. Ko ale Masaba le ko ten!»
12O kɔ, Aya y'a fɔ muso nin ye ko: «Wili ka taga soo. I dontɔ dugu kɔnɔ dɔrɔn, deen nin bena sa. 13Isirayɛlidenw bɛɛ bena o deen nin saya kasi kɛ. O kɔ, u ben'a suu don. Ale deen nin kelen le suu bena sɔrɔ ka don Zerobowamu ka somɔgɔw cɛma, bari ale kelen dama le be yen min ye mɔgɔɲuman ye Masaba, Isirayɛli ka Ala ɲakɔrɔ u cɛma. 14Masaba bena mɔgɔ dɔ wɛrɛ kɛ masa ye Isirayɛlidenw kunna. Ale bena Zerobowamu ka somɔgɔw halaki. O le te kɛra ka ban wa? 15Masaba bena Isirayɛlidenw lamaga fɔɔ k'a kɛ i n'a fɔ jii be kala lamaga cogo min na. A bena u wili ka bɔ jamanaɲuman nin kɔnɔ, a tun ye min di u bɛmaw ma, k'u jɛnsɛn ka taga Efarati baji kɔfɛ. Bari u ye *Asera jaaw dilan ka Masaba dimi. 16A bena u don u juguw bolo Zerobowamu ka kojuguw kosɔn, ani Isirayɛli mara mɔgɔw ye kojugu minw kɛ ale sababu la.»
17Zerobowamu muso wilila ka taga. A tagara se Tirisa. A dontɔ soo dɔrɔn, deen nin sara. 18U y'a suu don, Isirayɛlidenw bɛɛ y'a ka saya kasi kɛ, i ko Masaba tun y'a fɔ a ka baarakɛla kira Aya ye cogo min na.
19Zerobowamu ka kɛwali tɔw, n'a ye kɛlɛ minw kɛ, n'a ka masayako, olu be sɔrɔ Isirayɛli mara masaw ka loon o loon kibaru sɛbɛ kɔnɔ. 20Zerobowamu ye saan mugan ni fila kɛ masaya la. O kɔ, a sara. A deen Nadabu sigir'a nɔɔ na masaya la.
Zuda masacɛ Orobowamu ka koo
(Lok 2nan 12.1-16)
21Solomani dencɛ Orobowamu tun kɛra Zuda mara masacɛ ye. Yanni a ka kɛ masacɛ ye, a sii tun sera saan bi naani ni kelen ma. A ye saan tan ni wolonwula kɛ masaya la Zeruzalɛmu, Masaba tun ye dugu min woloma Isirayɛlidenw kɔmɔgɔw ka duguw cɛma, k'a tɔgɔ la a kan. A bamuso tɔgɔ tun ko Naama, amoni tun lo. 22Zuda mara mɔgɔw ye kojugu kɛ Masaba ɲakɔrɔ. U ye kojugu minw kɛ, o le ye Masaba dimi ka tɛmɛ u faaw ta kan. 23- U ye sɔnnikɛyɔrɔw lɔ fana, ka jokabakuruw lɔ, ka *Asera jaaw tutu kulujanjanw bɛɛ kan, ani yiribabaw bɛɛ kɔrɔ. 24- Landa kakalayakɛbagaw yɛrɛ tun be sɔrɔ jamana nin kɔnɔ. Masaba tun ye siya minw gwɛn ka bɔ Isirayɛlidenw ɲafɛ, u tun be olu ka landajuguw bɛɛ kɛ.
25Orobowamu ka masaya saan duurunan na, Ezipiti masacɛ Sisaki wilila ka na Zeruzalɛmu kɛlɛ. 26- A ye Masaba ka soo kɔnɔ nafolo bɛɛ, ani masacɛ ka soo kɔnɔ nafolo bɛɛ cɛ. Solomani tun ye nigɛkunbɛnnan minw dilan ni sanu ye, a ye olu bɛɛ ta fana. 27O la, masacɛ Orobowamu ye dɔ wɛrɛw dilan ni zira ye, k'o di a ka daa kɔlɔsibagaw kuntigiw ma. 28Ni masacɛ tun be bɔ ka taga Masaba ka soo tuma o tuma, kɔlɔsibaga nunu tun be to k'o ta. O kɔ, u tun be to ka kɔsegi ka na u bila u ka soo.
29Orobowamu ka kɛwali tɔw, n'a ka baara bɛɛ, o be sɔrɔ Zuda mara masaw ka loon o loon kibaru sɛbɛ kɔnɔ. 30Kɛlɛ tun be Orobowamu ni Zerobowamu cɛ tuma bɛɛ. 31O kɔ, Orobowamu sara, u y'a suu don a faaw ka kaburu kɔnɔ Dawuda ka ciin kɔnɔ. A bamuso tɔgɔ tun ko Naama, amoni tun lo. O kɔ, a dencɛ Abiyamu sigir'a nɔɔ na masaya la.


text:
Sar 27
Dajuru tacogo Ala ye
1Masaba y'a fɔ Musa ye ko: «A fɔ Isirayɛlidenw ye ko: 2Ni mɔgɔ dɔ ye dajuru ta ne Masaba ye ko a bena mɔgɔ dɔ di ne ma, ka kɛ ne ta ye, o tigi be se ka kunmabɔ ni warida dɔ ye. 3Ni cɛɛ lo min sii ye saan mugan sɔrɔ fɔɔ ka ta'a bil'a saan bi wɔɔrɔ la, i k'o kunmabɔ ni warigwɛ kuru bi duuru ye, ka kɛɲɛ ni ne ka sigiyɔrɔ warigwɛ kuru ye. 4Ni muso lo, warigwɛ kuru bi saba. 5Mɔgɔ min sii ye saan duuru, fɔɔ ka ta'a bila saan mugan ma, cɛɛ ta ye warigwɛ kuru mugan ye, muso ta ye tan ye. 6K'a ta kalo kelen ma fɔɔ ka ta'a bila saan duuru ma, cɛɛ ta ye warigwɛ kuru duuru ye, muso ta ye saba ye. 7K'a ta saan bi wɔɔrɔ ma ka taga ɲa, cɛɛ ta ye warigwɛ kuru tan ni duuru ye, muso ta ye tan ye.
8«Ni mɔgɔ min ye dajuru ta ne Masaba ye, n'ale dɛsɛnin lo fɔɔ see t'a ye ka se ka warigwɛ hakɛ nin di, a ye dajuru ta mɔgɔ min koo la, a ka taga n'o tigi ye sarakalasebaga fɛ, ale k'o sɔngɔ sigi ka kɛɲɛ ni dadibaga seko ye.
9«Ni mɔgɔ min y'a daa di ne Masaba ma begɛn koo la, min be se ka kɛ saraka ye ne ye, o begɛn nin bena jati ne ta ye. 10A tigi kan'a falen, a kana ɲuman di kolon nɔɔ na, a kana kolon di ɲuman nɔɔ na. N'a ye dɔ bila dɔ nɔɔ na, u fila bɛɛ be kɛ ne Masaba ta ye.
11«N'a y'a daa di begɛn min koo la, n'o saniyanin tɛ sariya faan fɛ, n'o te se ka kɛ saraka ye ne Masaba ye, a tigi k'a yira sarakalasebaga la, 12ale k'a filɛ n'a ka ɲi, walima n'a ma ɲi. Sarakalasebaga mana warida min fɔ, o te se ka sɔsɔ. 13Ni begɛntigi b'a fɛ ka segi k'a san, sɔngɔ min fɔra, a ka kan k'o tilan duurunan fara a kan.
14«Ni mɔgɔ dɔ y'a ka soo di ne Masaba ma, o tuma na, sarakalasebaga k'a filɛ n'a ka ɲi, walima n'a ma ɲi. Sarakalasebaga mana warida min fɔ, o te se ka sɔsɔ. 15N'a tigi segira ko a b'a san, o tuma na, warida min fɔra, a ka kan k'o tilan duurunan fara a kan, a be segi ka kɛ a ta ye.
16«Ni mɔgɔ dɔ y'a ka dugukolo faan dɔ di ne Masaba ma, a sɔngɔ ka kan ka la ka kɛɲɛ ni yɔrɔ suman danta hakɛ ye. Suman min be wele *orizi, o kilo kɛmɛ saba be dan foro min kɔnɔ, o sara bena kɛ warigwɛ kuru bi duuru ye. 17N'o yɔrɔ nin dira ne Masaba ma saan bi duurunan na, a sɔngɔ be to a nɔɔ na. 18Nga n'a b'a kɛ saan bi duurunan tɛmɛnin kɔ, saan tɔɔ minw tora sanni saan bi duurunan wɛrɛ ka se, sarakalasebaga k'a sɔngɔ jati minɛ a ye ka kɛɲɛ n'o saanw daa ye. A sɔngɔ siginin nin bena nɔgɔya. 19Ni dɔ b'a fɛ ka segi k'a ka yɔrɔ san tugu, a k'a sɔngɔ siginin nin tilan duurunan fara a sɔngɔ kan, a be segi ka kɛ a ta ye. 20Nga n'a ma se k'a san, a do y'a feere mɔgɔ wɛrɛ ma, a tena se k'a san tugu fewu k'a kɛ a yɛrɛ ta ye. 21Ni yɔrɔ sanbaga y'a labila saan bi duurunan na, a bena kɛ ne Masaba ta ye. A bena kɛ sarakalasebagaw ta ye.
22«Ni mɔgɔ dɔ ye yɔrɔ san min te a faaw ta ye, n'a y'a di ne Masaba ma, 23o tuma na, sarakalasebaga ben'a sɔngɔ jati ka kɛɲɛ ni saanw daa ye minw tora sanni saan bi duurunan ka se. A tigi ka kan k'o wari di o loon na, o wari ye ne Masaba ta ye. 24Saan bi duurunan na, yɔrɔ nin sanna mɔgɔ min fɛ ka kɔrɔ, min tun ye a tigi ye, a bena segi ka kɛ o ta ye.
25«Fɛɛn bɛɛ sɔngɔ ka sigi ka kɛɲɛ ni ne ka sigiyɔrɔ warigwɛ kuru ye. O warigwɛ kuru kelen ye garamu tan ye.
26«Mɔgɔ si man kan ka dajuru ta ko a ben'a ka begɛn deen fɔlɔ di ne Masaba ma, bari deen fɔlɔ ye ne ta ye ka ban. A kɛra misi ye wo, saga lo wo, o ye ne Masaba ta ye. 27Ni begɛn saniyanin tɛ sariya faan fɛ, a tigi be se k'a san tugu a sɔngɔ siginin na, k'o sɔngɔ tilan duurunan fara a kan. N'a m'a san, begɛn nin ka feere mɔgɔ wɛrɛ ma a sɔngɔ la.
28- «Mɔgɔ man'a bololafɛn min bila ka kɛ ne Masaba ta ye, begɛn fara adamaden kan, ani a yɛrɛ ka dugukolo dɔ, o si te se ka feere, a tigi fana te se k'a san tugu. Fɛɛn minw bilara ne Masaba ye ten, olu bɛɛ ye ne kelenpe ta ye. 29Ni mɔgɔ bilara ka kɛ ne ta ye, a te se ka kunmabɔ ni wari ye. Wajibi lo a ka faga.
Jakako
30- «Dugukolo kan fɛɛnw bɛɛ jaka ye ne Masaba ta ye. Sumanw ta, ni yiridenw ta. 31Ni mɔgɔ dɔ b'a fɛ k'a ka jaka dɔ sɔrɔ tugu, a k'a sɔngɔ di ani k'o tilan duurunan fara a kan. 32Begɛn jakaw bɛɛ ye ne Masaba ta ye. Misi fara begɛnmisɛnw kan. Begɛn minw tɛmɛna begɛnmarabaga ka bere kɔrɔ u jatituma na,g olu tantannan bɛɛ ye ne Masaba ta ye. 33A tigi man kan k'a ka begɛn ɲanamanw woloma ka bɔ begɛn kuntanw na, a kana u falen fana. Nga n'a ye dɔ falen, a falenna minw na, u fila bɛɛ be kɛ ne Masaba ta ye. A tigi te se k'u san tugu.»
34Masaba ye sariya minw fɔ Musa ye Sinayi kulu kan, waasa a k'u fɔ Isirayɛlidenw ye, olu lo ye nunu ye.


text:
Kod 46
Yakuba be taga Ezipiti
1Yakuba y'a ka fɛɛn bɛɛ ta ka sira minɛ.
A sera dugu dɔ la, o tɔgɔ ko Bɛriseba. Yakuba ye saraka bɔ a faa Isiyaka ka Ala ye o yɔrɔ la. 2O loon sufɛ, Ala y'a yɛrɛ yira a la siko la ko: «Yakuba! Yakuba!» A y'a laminɛ ko naamu. 3Ala ko: «Ne ye Ala ye, i faa ka Ala. I kana siran ka taga Ezipiti jamana na, bari n bena i kɛ siya dɔ faa ye, min bena caya o yɔrɔ la. 4N b'i bila sira ka taga yen, ne le bena segi ka na n'i ye yan. I bena sa Yusufu le bolo.» 5O kɔ, Yakuba bɔra Bɛriseba.
Ezipiti masacɛ tun ye wotoro minw di a ta kama, a deenw y'a ta olu kɔnɔ, ale ni olu ka musow, n'u deenw. 6- U tagara n'u ka begɛnw fana ye, ani u bololafɛnw, u ye minw sɔrɔ Kanaan jamana na. Yakuba tagara Ezipiti jamana na ten, n'a ka mɔgɔw bɛɛ ye, 7a deen cɛmanw, n'a mamaden cɛmanw, a deen musomanw n'a mamaden musomanw. A tagara n'u bɛɛ ye Ezipiti.
Yakuba kɔmɔgɔw
8Yakuba n'a ka mɔgɔ minw tagara n'a ye Ezipiti jamana na, olu tɔgɔw filɛ nin ye: a dencɛ fɔlɔ tɔgɔ ko Urubɛn. 9Ale dencɛw tun ye Anɔki, Palu, Ɛsirɔn ani Kaami ye.
10Simeyɔn dencɛw tun ye Yemuyɛli, Yamɛn, Owadi, Yakɛn, Sowari, Sayuli, ale ye Kanaan sunguru dencɛ ye.
11Levi dencɛw tun ye Gɛrisɔn, Keyati ani Merari ye.
12Zuda dencɛw tun ye Ɛri, Onan, Sela, Pɛrɛti ani Zera ye. Ɛri ni Onan sara Kanaan jamana na. Pɛrɛti dencɛw tun ye Ɛsirɔn ni Amuli ye.
13Isakari dencɛw tun ye: Tola, Puwa, Yɔbi ani Simirɔn.
14Zabulɔn dencɛw tun ye: Sɛrɛdi, Elɔn ani Yaleyɛli.
15Leya tun ye deen cɛman nunu le wolo Yakuba ye, ani deen musoman kelen, n'o tɔgɔ ko Dina. O y'a sɔrɔ u tun be Aramu jamana na. Leya deenw n'a mamadenw bɛɛ lajɛnnin tun ye mɔgɔ bi saba ni saba ye.
16Gadi dencɛw tun ye: Sifiyɔn, Agi, Suni, Ɛsibɔn, Ɛri, Arɔdi ani Areli.
17Asɛri deenw tun ye: Yimuna, Yisiwa, Yisiwi, Beriya an'u dɔgɔmuso Sera. Dencɛ fila tun be Beriya fɛ: Ebɛri ni Malikiyɛli.
18Laban tun ye sunguru min di a denmuso Leya ma n'o tɔgɔ ko Zilipa, ale lo ye deen nunu wolo Yakuba ye. U bɛɛ lajɛnnin tun ye mɔgɔ tan ni wɔɔrɔ ye.
19Yakuba muso Arasɛli ye deen fila sɔrɔ: Yusufu ni Bɛnzamɛn.
20- Yusufu muso Asenati ye dencɛ fila sɔrɔ Ezipiti jamana na: Manase ni Efarayimu. Asenati tun ye Ɔni dugu murutigi Potifari denmuso ye.
21Bɛnzamɛn dencɛw tun ye: Bɛla, Bɛkɛri, Asibɛli, Gera, Naaman, Eyi, Ɔrɔsi, Mupimu, Upimu, ani Aridi.
22O deen nunu le bɔra Yakuba ni Arasɛli la, u tun ye mɔgɔ tan ni naani ye.
23Dan ye dencɛ kelen le sɔrɔ, o ye Usimu ye.
24Nɛfutali dencɛw tun ye: Yaseyɛli, Guni, Yesɛri ani Silɛmu ye.
25Laban tun ye sunguru min di a denmuso Arasɛli ma n'o tɔgɔ ko Bila, ale ye o deen wolonwula nunu wolo Yakuba ye.
26Yakuba tagara n'a ka mɔgɔ minw ye Ezipiti jamana na, u bɛɛ lajɛnnin tun ye mɔgɔ bi wɔɔrɔ ni wɔɔrɔ ye. A dencɛw musow ma jati. 27- Yusufu ye deen fila minw sɔrɔ Ezipiti jamana na, olu ka fara Yakuba ka mɔgɔ tɔw kan, a nana ni minw ye, u bɛɛ lajɛnnin kɛra mɔgɔ bi wolonwula ye Ezipiti jamana na.
Yakuba be taga sigi Ezipiti
28Yakuba ye Zuda bila a ɲa ko a ka ta'a fɔ Yusufu ye ko a k'ale kunbɛn Gosɛn mara la.
Yakuba n'a ka mɔgɔw sera Gosɛn tuma min na, 29Yusufu y'a ka wotoro siri ka ta'a facɛ Yakuba kunbɛn. Yusufu y'a facɛ ye dɔrɔn, a bolila ka ta'a minɛ ka kasi fɔɔ ka mɛn. 30Yakuba y'a fɔ ko: «Aa, sisan kɔni, ne ɲaa lara ele kan, k'a lɔn ko i be sii la. Ala be se k'a ka kalifa minɛ ne la sisan.»
31O kɔ, Yusufu y'a fɔ a balimaw n'a faa ka somɔgɔ tɔw ye ko: «N bena segi ka ta'a fɔ Ezipiti masacɛ ye ko n balimaw ni n faa ka somɔgɔ tɔw nana n fɛ ka bɔ Kanaan jamana na. 32Ko begɛnmaralaw lo. Ko u nana n'u ka begɛnw n'u ka minanw bɛɛ ye fana.
33«O la, ni masacɛ nana aw wele tuma min na k'aw ɲininga, ko aw be mun baara le kɛ, 34aw k'a fɔ a ye ko aw ye begɛnmaralaw ye kabini aw denmisɛn tuma i n'a fɔ aw faaw. O la, aw bena se ka sigi Gosɛn mara la, bari begɛnmarabaga koo man di Ezipitikaw ye fewu.»


text:
Dal 112
Masaba ɲasiranbaga ka dagamu
1Masaba ka tanu.
Mɔgɔ min be siran Masaba ɲa,
k'a ka ɲinitaw bato ni nisɔndiya ye,
o tigi dagamunin lo.
2O tigi deenw bena barika sɔrɔ jamana kɔnɔ,
bari Masaba be koɲuman kɛ mɔgɔtilenninw bɛɛ ye.
3Mɔgɔtilennin ta ka ɲi, a be ɲasuma na.
Masaba be sɔn a ta ma tuma bɛɛ.
4Dibi waati la, yeelen be bɔ mɔgɔtilennin ye,
mɔgɔtilennin be makari, a be hinɛ, a tilennin lo.
5Mɔgɔ min be makari a tɔɲɔgɔn na ka fɛɛn dɔndɔ a ma,
min b'a ka koow ɲanabɔ ni tilenninya ye,
o tigi dagamunin lo.
6Mɔgɔtilennin tena dɛsɛ foyi la.
A koo bena to mɔgɔw hakili la kudayi.
7A te siran mɔgɔw ka tɔgɔcɛnkuma ɲa.
A jigi be Masaba kan kosɔbɛ.
8A jigi siginin lo kosɔbɛ, a jigi te tigɛ.
A b'a juguw halakili makɔnɔ.
9- A be fantan sɔn ni dusuɲuman ye,
a ka tilenninya te ban abada.
A be barika ni kunkɔrɔta sɔrɔ.
10Mɔgɔjugu b'a ye ka dimi,
a b'a ɲiin cin fɔɔ ka dɛsɛ.
Mɔgɔjugu ka miiri bena tunu.


text:
Kok 8
Fitinɛdagaw
1Masaba y'a fɔ Musa ye ko: 2- «A fɔ Arɔn ye ko n'a be fitinɛdaga wolonwula nunu sigira tuma min na, a k'u sigi ka ɲasin fitinɛbilayɔrɔ ɲatilen kan.» 3Arɔn y'a kɛ ten, a ye fitinɛdaga nunu sigi k'u ɲaa sin u bilayɔrɔ ɲatilen kan ka kɛɲɛ ni Masaba ka fɔta ye Musa ma. 4Fitinɛ nin baaracogo filɛ: U tun ye fitinɛ bilayɔrɔ kɛ ni sanu faganin ye, k'a ta a juu ma fɔɔ a kuun na, min be i n'a fɔ yirifeerenw. Masaba tun y'a fɔ Musa ye cogo min na, u ye fitinɛ bilayɔrɔ nin dilan ten.
Levi kɔmɔgɔw ka baara daminɛ
5Masaba y'a fɔ Musa ye ko: 6«Levi kɔmɔgɔw woloma k'u bɔ Isirayɛliden tɔw cɛma k'u saniya. 7I bena u saniya cogo min na, o filɛ: i be to ka jii min kɛ ka fɛɛn saniya k'u kɛ Masaba ta ye, i k'o dɔ seriseri u kan. O kɔ, u k'u farisi bɛɛ li, k'u ka faniw ko, u bena saniya. 8O kɔ, u ka na ni tura dɔ ye, ani suman saraka min ka kan ka fara o kan, min ye mugu tɛntɛnnin nɔɔninin ye, tulu la. I ka tura wɛrɛ minɛ k'o kɛ hakɛ yafa ta ye. 9I ben'a to Levi kɔmɔgɔw be na Ɲɔgɔnkunbɛn fanibugu ɲafɛ, o kɔ, i ka Isirayɛlidenw lajɛn. 10I ben'a to Levi kɔmɔgɔw be lɔ ne Masaba ɲakɔrɔ, Isirayɛlidenw b'u bolow la u kan. 11Arɔn bena Levi kɔmɔgɔw kalifa ne Masaba ma i n'a fɔ boɲafɛn, Isirayɛlidenw tɔgɔ la, u be ne ka baara kɛ.
12«O kɔ, Levi kɔmɔgɔw k'u bolow la tura nunu kuun na, i ka kelen kɛ hakɛ yafa saraka ye, ka kelen nin kɛ saraka jɛnita ye, ne Masaba ye, janko Levi kɔmɔgɔw ka yafa sɔrɔ. 13I k'a to Levi kɔmɔgɔw be lɔ Arɔn n'a deenw ɲafɛ, o kɔ, i k'u di ne ma i ko saraka. 14I bena Levi kɔmɔgɔw faran ka bɔ Isirayɛliden tɔw la ten, u bena kɛ ne taw ye.
15«O kɔ, Levi kɔmɔgɔw bena baara kɛ Ɲɔgɔnkunbɛn fanibugu kɔnɔ. I bena u saniya k'u di ne ma ten. 16Bari u kɛra ne taw ye pepewu Isirayɛlidenw cɛma. Ne y'u kɛ n taw ye deen fɔlɔw nɔɔ na, Isirayɛlidenw ka deen fɔlɔw. 17- Isirayɛlidenw ka deen fɔlɔw bɛɛ ye ne taw ye, adamaden ta fara begɛnw ta kan. Kabini ne ye Ezipitikaw ka deen fɔlɔw bɛɛ faga, k'a ta o tuma na, deen fɔlɔw kɛra ne taw ye. 18Nga ne ye Levi kɔmɔgɔw ta Isirayɛlidenw ka deen fɔlɔw nɔɔ na. 19N ye Levi kɔmɔgɔw di Arɔn n'a deenw ma Isirayɛlidenw cɛma janko u ka to ka baara kɛ Isirayɛlidenw ye Ɲɔgɔnkunbɛn fanibugu kɔnɔ, u ka to ka hakɛ yafa daali u ye. O la, Isirayɛlidenw tena bɔnɛ sɔrɔ tugu. Bari u tena to ka gwɛrɛ ne ka sigiyɔrɔ la tugu.»
20Masaba tun ye koo minw fɔ Musa ye Levi kɔmɔgɔw koo la, Musa ni Arɔn ani Isirayɛlidenw bɛɛ lajɛnnin y'o kɛ tigitigi. 21Levi kɔmɔgɔw y'u yɛrɛ saniya k'u ka faniw ko. Arɔn ye taamasiɲɛ dɔ kɛ Masaba ɲakɔrɔ k'u ka kojuguw yafa daali janko k'u saniya. 22O kɔ, u nana u ka baara kɛ Ɲɔgɔnkunbɛn fanibugu kɔnɔ. Arɔn n'a deenw le tun be u kunna. Masaba tun ye min fɔ Musa ye Levi kɔmɔgɔw koo la, u y'o kɛ.
23Masaba y'a fɔ Musa ye tugu ko: 24«Fɛɛn min latigɛra Levi kɔmɔgɔw koo la, o filɛ: Levi kɔmɔgɔ minw sii sera saan mugan ni duuru ma ani ka tɛmɛ o kan, olu bena to ka don Ɲɔgɔnkunbɛn fanibugu kɔnɔ ka baara kɛ. 25Ni min nana saan bi duuru sɔrɔ, o tigi be baara dabila. O kana baara kɛ yen tugu. 26O be se ka to a balimaw kɔrɔ yen ka to k'u dɛmɛ u ka baara la, a tɔgɔlabaara tena d'a ma tugu. Fɛɛn o fɛɛn kɛra Levi kɔmɔgɔw ka baara ye, i ben'o kɛ ten.»


text:
Kod 24
Isiyaka ni Erebɛka ka furuko
1Ibrayima tun kɔrɔla kosɔbɛ. Masaba tun y'a dɛmɛ koo bɛɛ la. 2Jɔncɛ min ka kɔrɔ a ka soo kɔnɔ, o min tun b'a ka nafolo bɛɛ kunna, a y'a fɔ ale ye ko: «I bolo don ne woto kɔrɔ. 3Ne b'a fɛ i ka kali Masaba, Ala tɔgɔ la, min ye sankolo ni dugukolo tigi ye, ko i tena muso ta kanaanw fɛ, ne siginin be minw cɛma, k'a di ne dencɛ ma fewu. 4Nga i bena taga ne faso la ka muso ɲini ne dencɛ Isiyaka ye o yɔrɔ la ne ka somɔgɔw cɛma.»
5A ka jɔncɛ y'a fɔ a ye ko: «Ni muso nin ma sɔn ka na ni ne ye yan yɔrɔ la do? O tuma na, ne ka kan ka kɔsegi n'i dencɛ ye i faso la wa?»
6Ibrayima y'a fɔ a ye ko: «Kana kɔsegi ni ne dencɛ ye o yɔrɔ la fewu! 7Masaba, Sankolotigi Ala min bɔra ni ne ye ne faa ka soo, an ka jamana na, ale kumana ne fɛ k'a daa di ne ma. A ko ale bena jamana nin di ne kɔmɔgɔw ma, ale yɛrɛ ben'a ka mɛlɛkɛ ci i ɲa janko i ka se ka muso sɔrɔ ne dencɛ ye ka bɔ yen. 8Ni muso nin ma sɔn ka na n'i ye, o tuma na, i kuun bɔra. Nga i kana kɔsegi ni ne dencɛ ye o yɔrɔ la fewu.» 9Jɔncɛ y'a bolo don a kuntigi Ibrayima woto kɔrɔ ka kali a ye o la.
10Jɔncɛ ye ɲɔgɔmɛ tan minɛ a kuntigi ka ɲɔgɔmɛw la ka wili ka taga. A tagara n'a kuntigi ka bololafɛnw bɛɛ la ɲumaman dɔw ye a bolo, Nawɔri ka dugu la, Mezopotami jamana na. 11A ye ɲɔgɔmɛw la kɔlɔnda la dugu kɔfɛ. Wulada tun lo, musow ka jitatuma na. 12A ko: «Masaba, ne kuntigi Ibrayima ka Ala, ne ka koo ɲanabɔ bii, k'i ka ɲumanya yira ne kuntigi Ibrayima la. 13Ne lɔnin filɛ jii bɔyɔrɔ nin na, dugu musow be bɔra ka na jii ta. 14Ni ne y'a fɔ sunguru min ye ko ne b'a daali, a k'a ka jidaga jigi, ne ka jii min, n'a ye ne jaabi ko: ‹A min, n bena jii di i ka ɲɔgɔmɛw ma fana,› a to ale ka kɛ i sagolamuso ye i ka jɔncɛ Isiyaka fɛ. Ne ben'a lɔn o le fɛ fana ko i ye koɲuman kɛ ne kuntigi ye.»
15Sanni a ka tila o kuma na, Erebɛka bɔra dugu kɔnɔ n'a ka jidaga ye a gaman kan. Betuwɛli denmuso tun lo. Betuwɛli tun ye Ibrayima dɔgɔcɛ Nawɔri ka deen ye a tun ye min sɔrɔ a muso Milika fɛ. 16Erebɛka tun cɛ ka ɲi kosɔbɛ, sunguruɲuman tun lo, a tun te cɛko lɔn fɔlɔ. A tagara jii bɔyɔrɔ la k'a ka daga fa, ka bɔ. 17Ibrayima ka jɔncɛ bolila k'a kunbɛn k'a fɔ a ye ko: «Ne b'i daali, i k'i ka daga kɔnɔ jii dɔ di ne ma n k'a min.» 18A y'a jaabi ko: «Dɔ min, ne matigi.» A y'a ka daga jigi joona joona k'a minɛ a bolo la, cɛɛ ye jii min. 19Cɛɛ ye jii min ka ban tuma min na, sunguru nin ko: «Ne bena jii bɔ k'a di i ka ɲɔgɔmɛw fana ma u k'a min ka fa.» 20A teliyara k'a ka daga kɔnɔ jii yɛlɛma begɛnw ka kolokolo kɔnɔ ka boli ka taga kɔlɔnda la ka jii bɔ ka n'o di a ka ɲɔgɔmɛw bɛɛ ma.
21Cɛɛ ma foyi fɔ, a lɔra ka to k'a filɛ n'a b'a yɛrɛ ɲininga ko yala Masaba y'ale ka taama diya ten le kɛ?
22Ɲɔgɔmɛw ye minni kɛ ka ban tuma min na, a ye nunnanigɛ sanulamanw di sunguru nin ma. A gwiliya tun be se garamu duuru ɲɔgɔn ma, ani bololanigɛ sanulaman deen fila, minw be garamu kɛmɛ bɔ. 23A ye sunguru nin ɲininga ko: «I ye jɔn denmuso ye? An be se ka siyɔrɔ sɔrɔ i faa ka soo wa?» 24Sunguru y'a jaabi ko: «Ne ye Betuwɛli denmuso ye, min ye Nawɔri ni Milika dencɛ ye.» 25A y'a fɔ tugu ko: «Biin ni ɲiminifɛn wɛrɛ be an fɛ caaman, siyɔrɔ fana be yen.» 26Cɛɛ nin y'a kunbiri gwan duguma ka Masaba bato. 27A ko: «Masaba, ne kuntigi Ibrayima ka Ala ka tanu. A m'a ka ɲumanya n'a ka kantigiya dabila ne kuntigi faan fɛ halibi. Ne kɔni, Masaba bilara ne ɲa taama na fɔɔ ka se ne kuntigi ka somɔgɔw fɛ.»
28Sunguru bolila ka ta'a bamuso fɛ k'o koo nunu lakali yen. 29Kɔrɔcɛ dɔ tun be Erebɛka fɛ, a tɔgɔ ko Laban. Ale bolila ka taga cɛɛ sɛgɛrɛ jii bɔyɔrɔ la. 30A tun ye nunnanigɛ ni bololanigɛw nunu ye a dɔgɔmuso fɛ. Cɛɛ tun ye min fɔ Erebɛka ye, a y'o fana mɛn Erebɛka fɛ. O la, a sinna ka taga cɛɛ fɛ, ka ta'a lɔnin sɔrɔ ɲɔgɔmɛw gɛrɛfɛ jii bɔyɔrɔ la. 31A y'a fɔ a ye ko: «Na an fɛ, Masaba ka mɔgɔɲuman. Mun na i lɔra kɛnɛma yan? Ne ye soo labɛn i ye ka siyɔrɔ labɛn i ka ɲɔgɔmɛw ye.»
32Cɛɛ tagara Laban ka soo. Laban ye ɲɔgɔmɛw ka doni jigi ka biin ni ɲiminifɛn wɛrɛ d'u ma, ka senkoji di cɛɛ n'a kɔmɔgɔw ma. 33O kɔ, a ye dumuni sigi u kɔrɔ, nga cɛɛ ko: «Ne tena dumuni kɛ ni ne ma n nakun fɔ fɔlɔ.» Laban ko: «A fɔ.»
34Cɛɛ ko: «Ne ye Ibrayima ka jɔncɛ ye. 35Masaba ye ne kuntigi ta ɲa kosɔbɛ, a kɛra nafolotigi ye. Masaba ye misiw ni begɛnmisɛnw d'a ma, ani warigwɛ ni sanu, ani jɔncɛw ni jɔnmusow, ani ɲɔgɔmɛw ni faliw. 36Ne kuntigi muso Sara musokɔrɔbalaman ye dencɛ wolo ne kuntigi ye. Ne kuntigi y'a ka nafolo bɛɛ di deen nin ma. 37A ye ne wajibiya ka kali ko a siginin be Kanaan minw ka jamana kɔnɔ, ko ne kana muso ɲini a dencɛ ye olu denmusow cɛma. 38Ko ne ka ta'a faso la ka muso ɲini a dencɛ ye o yɔrɔ la a ka fadenyabolo la. 39Ne y'a ɲininga ko: ‹Ni muso ma sɔn ka taga ni ne ye do?› 40A ye ne jaabi ko ale tora Masaba min ɲakɔrɔ, ko ale lo ben'a ka mɛlɛkɛ ci ne ɲa, ani ka ne ka taama diya, ko ne ka muso ɲini a dencɛ ye a ka fadenyabolo la a faso la. 41Ko ni ne ser'a ka fadenyabolo mɔgɔw fɛ tuma min na, ko ne kalila koo min na, ne kuun bena bɔ o la. Ko n'u ma sɔn k'a di ne ma fana, ko ne kuun bɔr'a la.
42«Bii, ne sera jii bɔyɔrɔ la tuma min na, ne y'a fɔ ko: ‹Masaba, ne kuntigi Ibrayima ka Ala, n'i sɔnna, a to ne ka taama ka diya. 43Ne lɔnin filɛ jii bɔyɔrɔ la. Ni sunguru min nana jii bɔ, ni ne y'a fɔ a ye ko a k'a ka daga kɔnɔ jii dɔɔni di ne ma, 44n'a y'a fɔ ko ne k'a min, ko a bena jii bɔ k'a di ne ka ɲɔgɔmɛw fana ma, o ka kɛ Masaba, e ka sagolamuso ye ne kuntigi dencɛ fɛ.› 45Sanni ne ka tila o kuma na, Erebɛka bɔra dugu kɔnɔ n'a ka daga ye a gaman kan. A jigira ka taga jii bɔyɔrɔ la ka jii ta. Ne y'a fɔ a ye ko a ka jii dɔ di ne ma, ne k'a min. 46A teliyara k'a ka daga jigi k'a fɔ ko n ka dɔ min, ko a bena dɔ di ne ka ɲɔgɔmɛw fana ma. Ne y'a min, a ye dɔ di ɲɔgɔmɛw fana ma. 47Ne y'a ɲininga ko ale ye jɔn deen ye. A ko ale ye Betuwɛli denmuso ye, Nawɔri ni Milika dencɛ. Ne ye sanu don a nuun na ka dɔ don a bolo la. 48O kɔ, ne ye n kunbiri gwan duguma ka Masaba bato. Ne ye Masaba, ne kuntigi Ibrayima ka Ala tanu, min ye ne bila siraɲuman kan janko ne ka ne kuntigi balima mamaden sɔrɔ a dencɛ ye. 49Ayiwa, ni aw b'a fɛ ka ɲumanya ni kantigiya yira ne kuntigi la, aw k'o fɔ ne ye. N'aw te sɔn, aw k'o fana fɔ ne ye, janko ne ka n taayɔrɔ lɔn.»
50Laban ni Betuwɛli y'a jaabi ko: «Nin koo nin bɔra Masaba le fɛ. An te se k'a fɔ i ye ko an sɔnna, walima ko an ma sɔn. 51Erebɛka filɛ i kɔrɔ. A minɛ ka taga n'a ye, a ka kɛ i kuntigi dencɛ muso ye i n'a fɔ Masaba y'a yira cogo min na.» 52Ibrayima ka jɔncɛ ye u ka kuma mɛn tuma min na, a y'a kunbiri gwan duguma Masaba ɲakɔrɔ. 53O kɔ, a ye masirifɛn sanulaman ni warigwɛlamanw bɔ, ani faniw, k'u di Erebɛka ma, ka boɲafɛn sɔngɔgwɛlɛnw di a kɔrɔcɛ n'a bamuso fana ma. 54O kɔ, jɔncɛ ni mɔgɔ minw tun be n'a ye u sɔrɔla ka dumuni kɛ ka minni kɛ ka si yen.
O dugusagwɛ sɔgɔma, u wilila tuma min na, jɔncɛ ko: «Ne be sira daali aw fɛ ka kɔsegi ne kuntigi fɛ.» 55Sunguru kɔrɔcɛ n'a bamuso ko: «I ka sunguru to an fɛ yan fɔlɔ ka tile tan ɲɔgɔn kɛ, o kɔ, a bena taga.» 56A y'u jaabi ko: «Masaba ye ne ka taama diya minkɛ, aw kana ne ka taama segi kɔfɛ tugu. Ne be sira daali ka taga ne kuntigi ka soo.» 57U ko: «An ka sunguru wele k'a ɲininga kɛ.» 58U ye Erebɛka wele k'a ɲininga ko: «I b'a fɛ ka taga ni cɛɛ nin ye wa?» A ko: «Ɔnhɔn.» 59O la, u y'u balimamuso Erebɛka n'a lamɔbaga ani Ibrayima ka jɔncɛ n'a ka mɔgɔw to u tagara. 60U ye duba kɛ Erebɛka ye k'a fɔ a ye ko:
«An balimamuso, i ka kɛ mɔgɔ waa caaman bamuso ye.
I kɔmɔgɔw k'u juguw ka duguw minɛ ka kɛ u ta ye.»
61Erebɛka n'a ka jɔnmusow y'u yɛrɛ labɛn ka taga yɛlɛ u ka ɲɔgɔmɛw kan ka tugu cɛɛ kɔ. A kɛra ten, Ibrayima ka jɔncɛ tagara ni Erebɛka ye.
62O y'a sɔrɔ Isiyaka tun wilila ka bɔ Laayiroyi kɔlɔn gɛrɛfɛ ka sigi Kanaan jamana worodugu ɲafan na. 63Loon dɔ wulafɛ, a bɔra ka taga munumunu kongo la. A y'a ɲaa kɔrɔta ka filɛli kɛ tuma min na, a ye ɲɔgɔmɛw natɔ ye. 64Erebɛka fana y'a ɲaa kɔrɔta ka Isiyaka ye. A jigira ka bɔ a ka ɲɔgɔmɛ kan 65ka Ibrayima ka jɔncɛ ɲininga ko: «Cɛɛ min be kongo kɔnɔ n'a be nana an kunbɛn, jɔn lo?» Jɔncɛ y'a jaabi ko: «Ne kuntigi lo.» O tuma na, Erebɛka y'a ka fani kɛ k'a kuun biri. 66Jɔncɛ y'a ka koo kɛnin bɛɛ lakali Isiyaka ye. 67Isiyaka tagara ni Erebɛka ye a bamuso Sara ka fanibugu kɔnɔ, a y'a furu. Erebɛka koo tun ka d'a ye. Isiyaka dusu saalona a bamuso saya kɔ.


text:
Mat 4
Sutana be Yezu nigɛ ka dɛsɛ
(Mar 1.12-13; Luka 4.1-13)
1- O kɔ, Nii Senuman y'a kɛ Yezu tagara kongokolon kɔnɔ janko Sutana k'a kɔrɔbɔ. 2Yezu ye tile bi naani ni suu bi naani kɛ a ma dumuni kɛ, kɔngɔ y'a minɛ. 3Sutana gwɛrɛla a la k'a fɔ a ye ko: «N'i ye Ala Deen ye, a fɔ ko kabakuru nunu ka yɛlɛma ka kɛ buru ye.» 4- Yezu y'a jaabi ko: «A fɔra Ala ka kuma na ko: ‹Mɔgɔ te balo ni dumunifɛn dama ye, nga a be balo ni Ala ka kuma fana ye.› » 5O kɔ, Zeruzalɛmu min ye dugu senuman ye, Sutana tagara n'a ye o kɔnɔ Alabatosoba kuun na 6- k'a fɔ a ye ko: «N'i ye Ala Deen ye, pan ka cun bari a fɔra Ala ka kuma na ko: ‹A bena ci di a ka mɛlɛkɛw ma i koo la. U bena i ta u bolo janko i seen kana gosi kabakuru la.› » 7- Yezu ko a ma: «A fɔra Ala ka kuma na fana ko: ‹I kana Matigi i ka Ala kɔrɔbɔ.› » 8O kɔ, Sutana tagara n'a ye kulu jamanjan dɔ kan ka diɲɛ jamanaw bɛɛ n'u ka nɔɔrɔ yira a la, 9k'a fɔ a ye ko: «N'i y'i kunbiri gwan ne kɔrɔ ka ne bato, ne bena nunu bɛɛ d'i ma.» 10- Yezu y'a fɔ a ye ko: «Taga ka bɔ yan Sutana, bari a fɔra Ala ka kuma na ko: ‹E ka Matigi i ka Ala bato ka baara kɛ ale kelenpe ye.› » 11O tuma na, Sutana tagara k'a to yen. Mɛlɛkɛ dɔw nan'a mako ɲa.
Yezu b'a ka waajuli daminɛ
(Mar 1.14-15; Luka 4.14-15)
12- Yezu y'a mɛn tuma min na ko Zan donna kaso la, a tagara Galile mara la. 13- Nga a ma sigi Nazarɛti, a tagara sigi Kafaranamu Galile baa daa la Zabulɔn ni Nɛfutali mara la. 14A tagara sigi o yɔrɔ la janko kira Ezayi ye min fɔ, o ka dafa. A tun ko:
15- «Zabulɔn ni Nɛfutali mara mɔgɔw,
kɔgɔji faan mara mɔgɔw,
Zurudɛn baji kɔfɛ mara mɔgɔw
Galile mara lonanw,
16jama min siginin be dibi la,
yeelenba bɔra u ye.
Minw siginin be dibiba la,
yeelen bɔra u ye.»
17- Kabini o tuma, Yezu y'a daminɛ ka waajuli kɛ. A tun b'a fɔ mɔgɔw ye ko: «Aw ye nimisa ka faran aw ka kojuguw la bari *sankolo masaya waati surunyana.»
Yezu ka kalanden fɔlɔw
(Mar 1.16-20; Luka 5.1-11)
18Yezu yaalatɔ Galile baa daa la, a ye balimacɛ fila dɔ ye. Simɔn min tɔgɔ ko Piyɛri fana, a n'a dɔgɔcɛ Andere tun lo. U tun be jɔɔ filila baji la, mɔnikɛlaw tun lo. 19Yezu y'a fɔ u ye ko: «Aw ka tugu ne kɔ. Ne bena aw kɛ diɲɛ mɔlaw ye ka mɔgɔw sɔrɔ.» 20O yɔrɔnin kelen, u y'u ka jɔɔw to yen ka tugu a kɔ. 21A tagara ɲafɛ tugu, a ye balimacɛ fila wɛrɛ ye, olu tun ye Zebede ka deenw ye, Zaki n'a dɔgɔcɛ Zan. U tun b'u ka jɔɔw lalagara kurun kɔnɔ n'u facɛ Zebede ye. Yezu y'u wele. 22O yɔrɔnin bɛɛ, u ye kurun n'u facɛ to yen ka tugu a kɔ.
Yezu be banabagatɔw kɛnɛya
(Mar 1.39; Luka 4.44; 6.17-18)
23- Yezu tun be Galile mara bɛɛ yaala ka mɔgɔw kalan zuwifuw ka kalansow kɔnɔ. A tun be *sankolo masaya kibaru diman fɔ u ye, ani ka banabagatɔ sifa bɛɛ kɛnɛya jama cɛma. 24Yezu tɔgɔ bɔra u ka mara bɛɛ la fɔɔ ka taga se Siri jamana na. O la, mɔgɔw tun be taga sɛgɛrɛ n'u ka banabagatɔw bɛɛ ye: jinatɔw, ni kirikirimasiɲɛtɔw ani namaraw Yezu tun b'u kɛnɛya. 25Jamaba tugura a kɔ. U dɔw bɔra Galile mara la, dɔw bɔra Dugu Tan mara la, dɔw fana bɔra Zude mara la. Zurudɛn baji kɔfɛ mɔgɔw ni Zeruzalɛmukaw tun be yen fana.


text:
Mas fɔlɔ 8
Layidu taamasiɲɛ kɛsu tako
(Lok 2nan 5.2—6.2)
1- O kɔ, masacɛ Solomani ye Isirayɛlideen tan ni fila nunu kɔmɔgɔw bɛɛ ɲamɔgɔw, ni Isirayɛli cɛkɔrɔbaw, n'u ka gwatigiw bɛɛ lajɛn ale fɛ Zeruzalɛmu, janko u ka Masaba ka layidu taamasiɲɛ kɛsu ta Dawuda ka ciin kɔnɔ min ye *Siyɔn ye ka na n'a ye. 2- U bɛɛ nana ɲɔgɔn lajɛn masacɛ Solomani fɛ, kalo wolonwulanan na, min ye *Etanimu kalo ye, *Gwatakɔrɔsigi ɲanagwɛ la. 3Isirayɛli cɛkɔrɔbaw bɛɛ sera tuma min na, sarakalasebagaw ye kɛsu nin ta 4ka na n'a ye, ni Ɲɔgɔnkunbɛn fanibugu, ani u tun be to ka baara kɛ Ala ye ni minan minw bɛɛ ye fanibugu nin kɔnɔ. Sarakalasebagaw ni Levi kɔmɔgɔw le tun y'u ta ka taga n'u ye. 5Isirayɛli jama min tun lajɛnna masacɛ Solomani fɛ, olu ni masacɛ Solomani lɔra kɛsu nin ɲafɛ. U ye sagaw ni misiw faga, o daa yɛrɛ ma se ka lɔn, u te se ka jati u cayakojugu fɛ.
6Sarakalasebagaw ye kɛsu nin ta ka ta'a bila a bilayɔrɔ la boon nin kɔnɔ Ala ka sigiyɔrɔ la, *serubɛn jaa nunu gamanw jukɔrɔ. 7U gamanw tun wilinin lo kɛsu n'a talɔgɔw sanfɛ. 8O lɔgɔ nunu tun ka janjan kosɔbɛ, fɔɔ u dakunw tun be ye Yɔrɔ Senuman kɔnɔ, min tun gunnin be Ala ka sigiyɔrɔ la, nga k'i to kɛnɛma, i tun te se k'o ye. U tora yen fɔɔ ka na se bii. 9- Walaka kabakurulaman fila dama le tun be kɛsu nin kɔnɔ, Musa tun ye minw don a kɔnɔ *Orɛbu kulu kɔrɔ, tuma min na Masaba tun bɛnna ni Isirayɛlidenw ye u bɔnin kɔ Ezipiti jamana na.
10- Sarakalasebagaw bɔra Yɔrɔ Senuman na tuma min na, sankaba jigira ka Masaba ka soo nin fa, 11fɔɔ sarakalasebagaw tun te se ka lɔ yen k'u ka baara kɛ tugu sankaba nin kosɔn, bari Masaba nɔɔrɔ tun y'a ka soo nin fa. 12- O la, Solomani y'a fɔ ko: «Masaba ko ale bena to dibi la le. 13Ne ye soo ɲanaman le lɔ i ye. I bena to yen tuma bɛɛ.»
Alabatoso kalifako Masaba ma
(Lok 2nan 6.3-11)
14O kɔ, masacɛ y'a ɲaa yɛlɛma, ka duba kɛ Isirayɛli jama bɛɛ ye, o y'a sɔrɔ u bɛɛ tun lɔnin be seen kan. 15A y'a fɔ ko: «Boɲa ka la Masaba kan, Isirayɛli ka Ala. Ale min tun kumana ne faa Dawuda fɛ, n'a y'a ka fɔta kɛ a ka sebagaya barika la. A tun y'a fɔ ko: 16- ‹Kabini ne ye n ka jama Isirayɛli bɔ Ezipiti jamana na, ne ma dugu woloma Isirayɛlidenw ka maraw si la, janko ka soo lɔ ne yɛrɛ tɔgɔ la, nga ne ye Dawuda woloma janko a ka kɛ ne ka jama kuntigi ye, min ye ne ka jama Isirayɛli ye.›
17- «Ayiwa, ne faa Dawuda tun b'a fɛ ka soo lɔ Masaba, Isirayɛli ka Ala ye. 18Nga, Masaba tun y'a fɔ a ye ko: ‹I b'a fɛ ka soo lɔ ne ye, o miiriya ka ɲi. 19- Nga, e tena o lɔ ne ye. I dencɛ, i yɛrɛ woloden le bena soo nin lɔ ne ye.›
20«Masaba y'a fɔ cogo min na, a fana y'a kɛ ten. Ne sigira n facɛ Dawuda nɔɔ na, ka kɛ Isirayɛlidenw ka masacɛ ye i ko a tun y'a fɔ cogo min na. Ne ye soo lɔ Masaba, Isirayɛli ka Ala ye, 21k'a ka layidu taamasiɲɛ kɛsu bilayɔrɔ dilan, a tun ye layidu min ta an faaw ye tuma min na a y'u bɔ Ezipiti jamana na.»
Solomani be Ala daali
(Lok 2nan 6.12-40)
22Solomani wilila ka lɔ Masaba ka sarakabɔyɔrɔ ɲafɛ Isirayɛli jama bɛɛ ɲana. A y'a bolo wili sanfɛ k'a fɔ ko:
23«Masaba, Isirayɛli ka Ala, batofɛn wɛrɛ si te yen min b'i bɔ. A te sankolo la, a te dugukolo kan. I b'i ka layidu dafa, ka ɲumanya kɛ i ka baarakɛlaw ye, minw b'i sago kɛ. 24I ye layidu min ta i ka baarakɛla, ne facɛ Dawuda ye, i y'o dafa. I ye min fɔ, i y'a kɛ n'i ka sebagaya ye i n'a fɔ a be cogo min na bii. 25- Sisan Masaba, Isirayɛli ka Ala, i ka janto i ka layidu la i ye min ta ne facɛ Dawuda ye, k'a fɔ ko kɔmɔgɔ tena fɔn a fɛ i ɲakɔrɔ, min bena kɛ Isirayɛlidenw ka masacɛ ye, ko a daan ye u ka banba ka kɛ i n'a fɔ ale, i ɲakɔrɔ. 26Ayiwa, Isirayɛli ka Ala, i ye layidu min ta i ka baarakɛla ye, ne facɛ Dawuda, o ka kɛ.
27- «Ala, i bena sɔn ka to dugukolo kan sɔbɛ la wa? I te kun sankolo kɔnɔ, sankofɛrɛ ne ka soo lɔnin nin kɔnɔ! 28O bɛɛ n'a ta Masaba ne ka Ala, mɛnni kɛ i ka baarakɛla ka daalilikan na, n'a ka makarikan. I ka baarakɛla kasikan n'a daalili lamɛn bii. 29- I hakili to soo nin la suu fara tile kan. I y'a fɔ ko i bena sigi yɔrɔ min na. I ka baarakɛla bena daalili min kɛ yan yɔrɔ la, i k'o lamɛn. 30N'i ka baarakɛla an'i ka jama Isirayɛli y'u ɲaa sin yɔrɔ nin ma k'i daali, i k'u lamɛn. K'i to i sigiyɔrɔ la sankolo kɔnɔ, i ka mɛnni kɛ, ka yafa.
31«Ni mɔgɔ dɔ y'a tɔɲɔgɔn hakɛ ta, n'u y'a wajibiya ko a ka kali, n'a tigi nana kali sarakabɔyɔrɔ nin ɲafɛ, i ka soo kɔnɔ, 32k'i to sankolo la, i ka mɛnni kɛ. I ka kiti tigɛ i ka baarakɛlaw cɛ, koo cɛnna min fɛ, i k'ale jalaki, a ka lɔ n'a ka baarajugu kunko ye. I ka mɔgɔɲuman ka tiɲɛ d'a ma.
33«N'a kɛra ko i ka jama Isirayɛli juguw sera u kɔrɔ kɛlɛ la, bari u y'i hakɛ ta, n'u nimisara ka kɔsegi e ma ka boɲa la i tɔgɔ kan, k'i daali kosɔbɛ soo nin kɔnɔ, 34k'i to sankolo la, i ka mɛnni kɛ, k'u ka hakɛ yafa, k'u kɔsegi u ka jamana na, e tun ye min di u bɛmaw ma.
35«Ni saan lɔra n'a te nana, k'a sababu kɛ k'u y'i hakɛ ta, n'u y'u ɲaa sin yɔrɔ nin ma k'i daali, ka boɲa la i tɔgɔ kan, n'u nimisara ka faran u ka hakɛ la u tɔɔrɔnin kɔ, 36k'i to sankolo la, i ka mɛnni kɛ, k'i ka baarakɛlaw ka hakɛ yafa, i ka jama Isirayɛli. I ka siraɲuman don u seen kɔrɔ u bena min taama, k'a to sanji ka na jamana nin kɔnɔ i ye min d'u ma.
37«Ni kɔngɔ, walima banajugu, walima sigɛn, walima sumancɛnbana, walima tɔɔnw, mana don jamana nin kɔnɔ, n'u juguw nana ko u b'u kɛlɛ jamana kɔnɔ, u ka duguw la, ni banajuguw, walima balawu, nana ben u kan, 38ni mɔgɔ o mɔgɔ y'i daali, i ka jama Isirayɛli cɛma, a mana fɛɛn o fɛɛn daali, a mana kɛ koo o koo ye, n'a nimisara k'a bolo wili k'a sin soo nin ma, 39k'i to i sigiyɔrɔ la sankolo la, mɛnni kɛ ka yafa u ma, k'u dɛmɛ ka kɛɲɛ n'u kelen kelen bɛɛ ka kɛtaw ye, e min b'u bɛɛ kɔnɔnako lɔn. Bari ele kelen le be adamadenw bɛɛ kɔnɔnakow lɔn. 40O la, k'u to jamana nin kɔnɔ i tun ye min di an faaw ma, u bena siran i ɲa u sii bɛɛ la.
41«Ni lonan, min te i ka jama Isirayɛli dɔ ye, n'a bɔra jamanajan dɔ la ka na i tɔgɔ kosɔn, 42bari u ben'a lɔn ko i tɔgɔ ka bon, ani ko fanga b'i fɛ, ani barika b'i la, n'a nana k'a ɲaa sin soo nin ma k'i daali, 43k'i to i sigiyɔrɔ la sankolo la, lonan nin ye fɛɛn min ɲini i fɛ, i k'o kɛ a ye, janko dugukolo kan siyaw bɛɛ k'i lɔn ani ka siran i ɲa i n'a fɔ i ka jama Isirayɛli, ani k'a lɔn ko ne ye soo min lɔ, ko i tɔgɔ le b'a kan.
44«N'i ka jama bɔra k'u be taga u juguw kɛlɛ, ka kɛɲɛ n'i ka fɔta ye u ye, n'u ye ele Masaba daali, k'u ɲaa sin i ka dugu wolomanin ma, ani ne ye soo min lɔ i ye, k'u ɲaa sin o ma, 45k'i to sankolo la, i k'u ka daalili mɛn, k'u dɛmɛ.
46«N'u y'i hakɛ ta, bari adamaden si te yen min te hakɛ kɛ, n'i dimina u kɔrɔ k'u don u juguw bolo, olu k'u minɛ ka taga u kɛ jɔɔnw ye u ka jamana na, yɔrɔjan, walima yɔrɔsurun na, 47k'u to jamana nin na, u minɛna ka taga min na, n'u nimisara ka hakɛto daali i fɛ k'a fɔ ko: ‹An ye hakɛkɛlaw ye, an ye kodagabali kɛ, an jalakinin lo,› 48k'u to u jugu nunu ka jamana kɔnɔ, u y'u minɛ ka taga n'u ye min kɔnɔ k'u kɛ jɔɔnw ye, n'u nimisara ka kɔsegi e ma n'u dusu bɛɛ ye k'i daali, k'u ɲaa sinnin to u ka jamana ma, i ye min di u faaw ma, k'u ɲaa sin i ka dugu wolomanin ma, ani ne ye soo min lɔ i ye, 49k'i to i sigiyɔrɔ la sankolo la, i k'u ka daalili mɛn, k'u dɛmɛ. 50I ka jama y'i hakɛ ta, yafa u ma. U murutira i ma koo minw bɛɛ la, o bɛɛ yafa u ma. Mɔgɔ minw y'u minɛ ka taga u kɛ jɔɔnw ye, a to u be makari u la. 51Bari e ka jama lo, i ta lo, e le y'u bɔ Ezipiti jamana na, k'u sama ka bɔ tasumaba kɔnɔ.
52«I hakili to i ka baarakɛla n'i ka jama Isirayɛli ka daalili la. U mana kule i nɔɔ fɛ tuma o tuma, i ka mɛnni kɛ u fɛ. 53Bari i y'u woloma ka bɔ dugukolo kan siya tɔw bɛɛ la k'u kɛ i ta ye, i ko i tun y'a fɔ i ka baarakɛla Musa barika la cogo min na, e Matigi, Masaba tun y'an faaw bɔ Ezipiti jamana na tuma min na.»
54Solomani y'o daalili nin kɛ ka ban Masaba fɛ tuma min na, a wilila ka lɔ a ka sarakabɔyɔrɔ ɲafɛ, a tun y'a kunbiri gwan yɔrɔ min na, k'a bolo wili sanfɛ. 55K'a lɔnin to, a y'a kaan kɔrɔta ka duba kɛ Isirayɛli jama bɛɛ ye. A y'a fɔ ko: 56- «Boɲa ka la Masaba kan, ale min ye hɛrɛ kɛ a ka jama Isirayɛli ye, ka kɛɲɛ n'a ka layidu n'a ka kuma diman bɛɛ ye, a tun ye min fɔ a ka baarakɛla Musa sababu la, o si kɛbali ma to. 57Masaba an ka Ala ka to an fɛ, i n'a fɔ a tora an faaw fɛ cogo min na. A kana an to an kelen, a kana an bila. 58Nga a k'an dɛmɛ an ka se k'a sago kɛ, ka se k'a ka sira taama koo bɛɛ la, k'a ka kuma bato, ani a ka sariyaw, n'a ka ɲinitaw, a tun ye minw fɔ an faaw ye. 59Ne ye daalili min kɛ, o ka to Masaba an ka Ala tulo la suu fara tile kan, janko a k'a ka baarakɛla n'a ka jama Isirayɛli dɛmɛ loon o loon, 60dugukolo kan siyaw bɛɛ ka se k'a lɔn ko Masaba le ye Ala ye, ko dɔ wɛrɛ te yen tugu. 61Aw jigi bɛɛ ka to Masaba an ka Ala kan, i n'a fɔ a be kɛ cogo min na bii, aw ka se k'a ka sariyaw, n'a ka fɔta bato.»
Saraka min bɔra Masaba ye
(Lok 2nan 7.1-10)
62Masacɛ ni Isirayɛlidenw bɛɛ ye sarakaw bɔ Masaba ye. 63Solomani ye misi waa mugan ni fila (22 000) faga, ka sagaw ni baaw waa kɛmɛ ni mugan (120 000) kɛ jɛnɲɔgɔnya saraka ye Masaba ma. A kɛra ten, masacɛ ni Isirayɛlidenw bɛɛ ye soo nin kalifa Masaba ma. 64O loon kelen na, luu min be Masaba ka soo ɲafɛ, masacɛ y'o cɛmancɛ fana kalifa Masaba ma, ka saraka jɛnitaw ni suman sarakaw bɔ o yɔrɔ la, ani jɛnɲɔgɔnya sarakaw tulu. Bari sarakabɔyɔrɔ ziralaman tun dɔgɔyara sarakafɛn nunu ma.
65Solomani ye *Gwatakɔrɔsigi ɲanagwɛ nin kɛ o waati la, ale ni Isirayɛlidenw bɛɛ. Jamaba tun lo, u tun bɔra Lebowamati mara la, kɔgɔdugu faan fɛ, fɔɔ ka taga se Ezipiti kɔɔ daa la, worodugu faan fɛ ka na. U nana lajɛn Masaba an ka Ala ɲakɔrɔ fɔɔ tile wolonwula kɔnɔ, ani tile wolonwula wɛrɛ tugu. O bɛɛ lajɛnnin kɛra tile tan ni naani ye. 66O dugusagwɛ, a ye sira di jama ma. Jama ye duba kɛ masacɛ ye, o kɔ, u kɔsegira u ka soo, u nisɔndiyaninba Masaba ka ɲumanya bɛɛ kosɔn, a ye min kɛ a ka baarakɛla Dawuda, ani a ka jama Isirayɛli ye.


text:
Dal 146
Dɛsɛbagatɔw dɛmɛbaga Ala
1Aw ka Masaba tanu.
Ne b'a tanu.
2Ka ne to nii na, ne ben'a tanu.
Ka ne to sii la, ne bena dɔnkili la Ala ye.
3Aw kana aw jigi la mɔgɔbabaw kan.
Adamadenw lo, u te se ka mɔgɔ kisi.
4A ka ninakili be ban, a be kɔsegi buguri kɔnɔ.
O loon na, a ka kolatigɛninw be ban.
5Yakuba ka Ala ye mɔgɔ min dɛmɛbaga ye,
n'a b'a jigi la Masaba a ka Ala kan,
o tigi dagamunin lo.
6- Masaba le ye sankolo ni dugukolo dan.
A ye kɔgɔji n'a kɔnɔfɛnw bɛɛ dan.
Ale lo ye tiɲɛtigi ye kudayi.
7A be mɔgɔ tɔɲɔnin ka tiɲɛ fɔ,
a be dumuni di kɔngɔtɔ ma.
Ale lo be kasodenw hɔrɔnya.
8Masaba be fiɲɛntɔw ɲaa yɛlɛ.
A be mɔgɔ barika banninw dɛmɛ.
Mɔgɔtilenninw koo ka d'a ye.
9Masaba be lonanw tanga.
A be falatɔw ni firiyamusow dɛmɛ,
nga a b'a kɛ mɔgɔjugu ka kolatigɛninw be cɛn.
10Masaba ye kuntigi ye kudayi,
*Siyɔn, e ka Ala lo tuma bɛɛ.
Aw ka Masaba tanu.


text:
Sad 15
Juru yafako
1«Saan wolonwula o saan wolonwula, aw ka kan ka yafa aw ka jurumantigiw ma.
2«Aw bena to k'o kɛ cogo min na, o filɛ: N'a fɔra ko juru yafasan sera Masaba kosɔn, mɔgɔ minw bɛɛ ye juru don u tɔɲɔgɔnw na, olu ka kan k'a yafa. U man kan k'u balimaw, walima u tɔɲɔgɔnw, kani tugu 3Aw be se ka lonanw kani u k'u ka juru sara. Nga aw ye min di aw balimaw ma, aw ka kan k'o yafa.
4«O n'a ta bɛɛ, fantanw man kan ka sɔrɔ aw cɛma. Bari Masaba aw ka Ala be jamana min dira aw ma k'a kɛ aw ta ye, a bena aw dɛmɛ a kɔnɔ kosɔbɛ, 5n'aw sɔnn'a ka koo bɛɛ ma, ani ka kuma nunu bɛɛ bato, ne be minw fɔra aw ye bii. 6Masaba aw ka Ala bena aw ta ɲa i n'a fɔ a y'a layidu ta aw ye cogo min na. Aw cɛma, mɔgɔ si tena juru ta siya wɛrɛ fɛ, aw le bena juru don u caaman na. Aw bena sigi siya caaman kunna, u si tena sigi aw kunna.
7«Masaba be jamana min dira aw ma, ni fantan dɔ sɔrɔla aw ka duguw dɔ la aw balimaw cɛma yen, aw kana aw dusu gwɛlɛya, k'aw tigɛ gwɛlɛya aw balima fantan nin faan fɛ. 8Aw ka kan ka juru don a la ni timinandiya ye ka kɛɲɛ n'a ka makoya ye. 9Aw kana miiriyajugu ta k'a fɔ ko juru yafasan sera ka ban, min ye saan wolonwulanan ye, o kama, aw b'aw dusu gwɛlɛya aw balima fantanw faan fɛ ka ban k'a d'u ma. N'o kɛra, u bena aw jalaki Masaba ɲakɔrɔ, a bena kɛ hakɛ ye aw fɛ. 10Aw k'u sɔn ni dusuɲuman ye. Aw kan'a di ko a wajibiyanin be aw ma. O la, Masaba aw ka Ala bena aw dɛmɛ aw ka kokɛtaw, n'aw ka baara bɛɛ la.
11«Fantanw tena fɔn aw ka jamana na. O kosɔn, ne b'a ɲini aw fɛ, aw k'aw balima fantanw, ni sigɛnbagatɔw sɔn ni timinandiya ye aw ka jamana kɔnɔ.
Jɔɔnw hɔrɔnyako
12«N'i balimacɛ, walima i balimamuso min ye eburu ye, n'a y'a yɛrɛ feere aw dɔ ma i n'a fɔ jɔɔn, n'a ye baara kɛ o tigi ye saan wɔɔrɔ kɔnɔ, saan wolonwulanan, a k'a labila. 13N'o tigi b'a hɔrɔnya tuma min na, a kan'a to a bololakolon ka taga. 14Ni Masaba aw ka Ala y'a nɔgɔya o tigi ye ka fɛɛn o fɛɛn d'a ma, a ka kan k'a bolo foni ka dɔ bɔ o la k'o d'a ma. A kɛra begɛnmisɛn ye wo, walima suman ye wo, walima duvɛn. 15Aw hakili ka to a la ko aw tun ye jɔɔnw ye Ezipiti, ani ko Masaba aw ka Ala y'aw hɔrɔnya. O kosɔn, ne be nin fɔ aw ye bii.
16«N'o tigi ka jɔɔn nin y'a fɔ a ye ko a t'a fɛ ka bɔ a fɛ, bari a ka denbaya koo ka d'a ye, ani ko a wasanin lo o yɔrɔ la, 17o tigi ka nigɛ dɔ ta, k'a tulo la a ka soda koon kan, k'a sɔgɔ. A bena to a ka jɔnya la i fɛ tuma bɛɛ. I bena o ɲɔgɔn kɛ musoman na fana.
18«Kana nimisa ka jɔɔn hɔrɔnya. Bari saan wɔɔrɔ kɔnɔ, a ye baara kɛ, a sababu la, e ye sɔrɔli kɛ siɲɛ fila ka tɛmɛ baarakɛla ka sɔrɔta kan. A hɔrɔnya, Masaba aw ka Ala bena hɛrɛ kɛ i ye i ka kokɛtaw bɛɛ la.
Begɛnw deen fɔlɔw
19«Aw ka kan k'aw ka begɛnw deen fɔlɔ cɛmanw bɛɛ di Masaba aw ka Ala ma. Aw kana baara kɛ ni misi deen fɔlɔ cɛman ye. Aw kana saga deen fɔlɔ cɛman sii tigɛ fana. 20Saan o saan aw n'aw ka denbaya ka olu dumu Masaba aw ka Ala ɲakɔrɔ a ka yɔrɔ wolomanin na.
21«Ni fiɲɛ be begɛn dɔ la, n'a seen kelen ma ɲi, walima n'a ɲaa lo cɛnnin lo, walima ni fiɲɛ fɛɛn o fɛɛn b'a la, aw kana o kɛ saraka ye Masaba aw ka Ala ye. 22Aw k'o dumu aw ka dugu kɔnɔ. Mɔgɔ min saniyanin tɛ ani min saniyanin lo, olu k'a dumu ɲɔgɔn fɛ, i n'a fɔ aw be dagwɛ, walima minan dumu cogo min na. 23Nga aw kan'a joli dumu, aw k'o bɔn dugukolo kan i n'a fɔ jii.


text:
Kod 30
1Arasɛli y'a ye ko a ma deen wolo Yakuba ye minkɛ, a kɔrɔmuso keliya donn'a la deen nunu kosɔn. A y'a fɔ Yakuba ye ko: «Deenw di ne ma, n'o tɛ, ne bena sa!» 2Yakuba dimin'a kɔrɔ k'a fɔ ko: «Ne le ye Ala ye wa? Ale lo ye i bali denwolo la.» 3Arasɛli ko: «Ne ka jɔnmuso Bila filɛ. I k'ale minɛ ka la n'a ye janko a ka deen sɔrɔ ne ye. Ne fana bena deenw sɔrɔ ale barika la.» 4O la, a y'a ka jɔnmuso Bila di Yakuba ma k'a kɛ a muso ye. Yakuba lara n'a ye. 5Bila ye kɔnɔ ta ka dencɛ wolo Yakuba ye. 6Arasɛli ko: «Ala ye tiɲɛ di ne ma. A ye ne ka daalili mɛn ka dencɛ di ne ma.» O la, a y'a tɔgɔ la ko Dan.e 7Arasɛli ka jɔnmuso Bila ye kɔnɔ ta tugu ka dencɛ filanan wolo Yakuba ye. 8Arasɛli ko: «Ne ye bondori kɛ ni n kɔrɔmuso ye kosɔbɛ, ne ser'a kɔrɔ.» O la, a ye deen nin tɔgɔ la ko Nɛfutali.f
9Leya y'a ye ko a ka wolo lɔra minkɛ, a y'a ka jɔnmuso Zilipa di Yakuba ma a k'a kɛ a muso ye. 10Leya ka jɔnmuso Zilipa ye dencɛ wolo Yakuba ye. 11Leya ko: «Ne kunna diyara koyi!» O la, a y'a tɔgɔ la ko Gadi.g 12Leya ka jɔnmuso Zilipa ye dencɛ wɛrɛ wolo Yakuba ye siɲɛ filanan na. 13Leya ko: «Ne nisɔn diyara dɛ! Musow ben'a fɔ ko ne nisɔn diyanin lo.» O la, a ye deen tɔgɔ la ko Asɛri.h
14*Biletigɛtuma na, Urubɛn tagara kongo kɔnɔ ko a be yiriden dɔw yaala u tun be minw jati densɔrɔfura ye. A ye dɔw sɔrɔ ka na u di a baa Leya ma. Arasɛli y'a fɔ Leya ye ko: «Ne b'i daali, e k'i dencɛ ka yiriden nunu dɔw di ne ma.»
15Leya y'a jaabi ko: «I ye ne cɛɛ bɔsi ne la, o ka dɔgɔ i ɲana kɛ? I b'a fɛ ka ne deen ka yiriden nunu minɛ fana.» Arasɛli y'a jaabi ko: «Ayiwa, n'i ye i dencɛ ka yiriden nunu dɔw di ne ma, Yakuba bena la n'i ye bii sufɛ.»
16Yakuba kɔsegitɔ ka bɔ kongo kɔnɔ wulafɛ, Leya bɔra k'a kunbɛn k'a fɔ a ye ko: «I ka kan ka la ne fɛ bii, bari ne ye n dencɛ ka yiridenw di Arasɛli ma janko ka i sɔrɔ.» Yakuba tagara la n'a ye o sufɛ. 17Ala ye Leya kaan mɛn, Leya ye kɔnɔ ta k'a ka dencɛ duurunan wolo Yakuba ye. 18A ko: «Ala ye ne sara, bari ne ye n ka jɔnmuso di n cɛɛ ma.» O la, a y'a deen nin tɔgɔ la ko Isakari.i 19Leya ye kɔnɔ ta tugu k'a dencɛ wɔɔrɔnan wolo Yakuba ye. 20A ko: «Ala ye fɛnɲuman di ne ma. Sisan ne cɛɛ bena ne boɲa bari ne ye dencɛ wɔɔrɔ wolo a ye.» O la, a ye deen nin tɔgɔ la ko Zabulɔn.j 21O kɔ, a ye denmuso wolo k'ale tɔgɔ la ko Dina.
22Ala hakili tora Arasɛli la k'a kaan mɛn ka deen d'a ma. 23Arasɛli ye kɔnɔ ta ka dencɛ wolo. A ko: «Ala ye ne ka maloya bɔ n kunna.» 24A y'a tɔgɔ la ko Yusufu.k A y'a fɔ ko: «Masaba, i ka dencɛ dɔ wɛrɛ di ne ma ka fara nin kan.»
Yakuba be kɛ nafolotigi ye
25Arasɛli ye Yusufu wolo ka ban tuma min na, Yakuba y'a fɔ Laban ye ko: «Ne be sira daali ka segi n faso la. 26Ne ye baara kɛ i ye ne musow ni n deen minw kosɔn, i ka olu di ne ma, ne be taga. Ne ye baara min kɛ i ye, i yɛrɛ b'o lɔn.»
27Laban y'a fɔ a ye ko: «Ni ne koo diyara i ye, to ne fɛ yan, bari ne ye lagwɛli kɛ k'a lɔn ko Masaba ye ne dɛmɛ i kosɔn. 28E k'i ka sara fɔ, ne ben'a d'i ma.»
29Yakuba y'a fɔ a ye ko: «Ne ye baara kɛ i ye cogo min na, i ka begɛnw kɛra cogo min na ne bolo, i yɛrɛ b'o lɔn. 30Sanni ne ka na, dɔɔni lo tun be i bolo, sisan a cayara kosɔbɛ ne bolo, Masaba y'i dɛmɛ ne kosɔn. N'o tɛ, ne bena se ka baara kɛ ne yɛrɛ ka somɔgɔw ye tuma jumɛn?»
31Laban y'a ɲininga ko: «Ne ka mun d'i ma?»
Yakuba y'a jaabi ko: «Kana foyi di ne ma. Ne bena min fɔ, n'i sɔnna o la, ne bena to k'i ka begɛnw dɛndɛ k'u kɔlɔsi. 32Ne bena yaala i ka begɛnmisɛnw bɛɛ cɛma bii. Sagaden minw ɲɛgɛɲɛgɛnin bɛ, ani tɔnitɔninin be minw bɛɛ kan, ni saga finmanw, ani baden ɲɛgɛɲɛgɛninw, ni tɔnitɔninin be minw na, o bɛɛ bena bila danna. Olu le bena kɛ ne ka sara ye. 33N'i nana ne ka sara filɛ sini, ne ka tilenninya bena lɔn. Baa o baa ɲɛgɛɲɛgɛnin tɛ, walima tɔnitɔninin te min na, saga minw finnin tɛ, ni olu dɔ yera ne bolo, o bena jati fɛɛn soɲani ye.»
34Laban ko: «Ayiwa, a ka kɛ ka kɛɲɛ n'i ka kuma ye.» 35O loon kelen na, bakɔrɔnin minw ɲɛgɛɲɛgɛnin lo ani tɔnitɔninin be minw na, ni bamuso minw ɲɛgɛɲɛgɛnin lo ni tɔnitɔninin be minw na, ani saga finmanw bɛɛ, Laban ye olu bɛɛ bɔ k'u don a dencɛw bolo. 36O kɔ, a y'a yɔrɔ jaɲa Yakuba la k'a to Laban ka begɛnmisɛn tɔw dɛndɛ na. Tile saba taama ɲɔgɔn tun b'u cɛ.
37Yakuba ye yiri dɔw bolow tigɛ, o yiri nunu tɔgɔ ko populiyiri, ni amandiyiri, ani pilataniyiri ye. A y'u fara bɔ janko u gwɛmanyɔrɔw ka bɔ. 38A ye bere wɔrɔnin nunu bila begɛnw ka kolokolow bɛɛ kɔnɔ janko u ka to u ɲafɛ n'u be minni kɛ. N'u nana minni kɛ tuma o tuma, u tun ka teli ka yɛlɛ ɲɔgɔn kan. 39U tun be to ka yɛlɛ ɲɔgɔn kan bere nunu kɔrɔ. N'u ye kɔnɔ ta ka jigi, o deen nunu ɲɛgɛɲɛgɛnin lo, walima tɔnitɔninin be kɛ u la.
40Yakuba ye sagaden minw bila danna, a tun be to k'olu bila ka yɛlɛ Laban ka begɛn musomanw kan. A kɛra ten, a ye begɛnw sɔrɔ k'o kɛ a yɛrɛ ta ye, a ma sɔn k'u ɲagami ni Laban taw ye. 41Tuma o tuma ni begɛnmuso ɲanamanw yɛlɛtuma sera, Yakuba tun be bere nunu bila begɛnw kɔrɔ kolokolo kɔnɔ janko u ka yɛlɛ o kɔrɔ. 42Ni begɛnmisɛn minw fasanin lo, a tun te u bila olu kɔrɔ. O la, deen fasaninw kɛra Laban ta ye, deen barikamanw kɛra Yakuba ta ye.
43A kɛra ten, Yakuba kɛra nafolobatigi ye. Begɛnmisɛn caaman tun b'a fɛ, ani jɔnmusow ni jɔncɛw, ni ɲɔgɔmɛw ani faliw fana.


text:
Eza 4
1O loon na, muso wolonwula bena dulon cɛɛ kelen kaan na
ka to k'a fɔ ko:
«An bena lɔ n'an yɛrɛ ka dumuniko ye,
an bena lɔ n'an yɛrɛ ka fɛɛrɛbɔko ye.
A daan ye i k'a fɔ ko an y'i musow ye.
Maloya bɔ an kunna!»
Masaba bena Zeruzalɛmukaw tɔɔ kisi
2Loon dɔ, Masaba bena fɛɛn dɔ lawili,
o bena kɛ kunkɔrɔta ni nɔɔrɔfɛn ye.
Tɔnɔ min bena sɔrɔ jamana kɔnɔ,
o bena kɛ Isirayɛliden tɔ nunu ka boɲa
n'u ka kunnawolonfɛn ye.
3O tuma na, *Siyɔn dugu tɔɔ,
Zeruzalɛmuka minw tora nii la,
olu bena wele ko mɔgɔ saniyaninw,
olu minw bɛɛ tɔgɔ sɛbɛnna waasa ka to Zeruzalɛmu.
4Ni Matigi ye Siyɔn musow ko ka bɔ u ka nɔgɔ la tuma min na,
ka joli bɔnnin ko k'a fiyɛ ka bɔ Zeruzalɛmu kɔnɔ
kiti ni tasuma barika la,
5- o waati la, minw be lajɛn Siyɔn kulu kan,
Masaba bena sankaba to u kunna kulu faan bɛɛ, la tilefɛ.
Sufɛ ta be kɛ sisi ye min be yeelen bɔ i ko tasuma.
Matigi ka nɔɔrɔ bena kɛ o bɛɛ sanfɛ k'u tanga.
6A bena kɛ bugu ye u kunna min be suma kɛ
tilefɛ funteni tuma na,
ka kɛ boon ye, k'u sutura
fɔɲɔ ni sanji tuma na.


text:
Eza 32
Masacɛɲuman ka koo
1Masa bena kɛ hɔrɔn ye a ka baara la,
kuntigiw bena kuntigiya kɛ ni tilenninya ye.
2U kelen kelen bɛɛ bena kɛ i ko dogoyɔrɔ,
min be mɔgɔ tanga fɔɲɔ ma.
Bɛɛ bena kɛ i ko boon,
sanji natuma na.
Bɛɛ bena kɛ i ko jisira,
min be woyora yɔrɔ janin la.
U bena kɛ i ko kabakuruba dɔ suma, jamana janin la.
3Minw be yeli kɛ,
olu bena yeli kɛ ka ɲa.
Minw be mɛnni kɛ,
olu bena u tulo malɔ.
4Mɔgɔ minw te miiri ka sɔrɔ ka koo kɛ,
olu bena miiri ka faamuli kɛ.
Dagwaraw bena kuma ka ɲa.
U bena kuma gwɛnin fɔ.
5A tena fɔ naloman ma tugu ko mɔgɔɲuman,
a tena fɔ mɔgɔkolon ma tugu ko mɔgɔsɔbɛ.
6Bari, naloman be kuma kuntan le fɔ,
a be kojugu le miiri.
A be koo kɛ i ko Alaɲasiranbaliw,
a be kumakolon fɔ Masaba ye.
A be kɔngɔtɔ to kɔnɔbara lakolon,
a be minnɔgɔtɔ to minnɔgɔ la.
7Mɔgɔkolon ka kɛwaliw ma ɲi.
A be kojugu latigɛ
janko ka fantanw mako sa galon seen fɛ,
hali k'a sɔrɔ tiɲɛ b'o tigiw fɛ.
8Mɔgɔɲuman be koɲuman le latigɛ,
a be kɛwaliɲumanw dama le kɛ.
Muso miiribaliw lasɔmiko
9Muso miiribaliw, aw ye wili ka mɛnni kɛ ne fɛ.
Sunguru kojatibali nunu,
aw y'aw tulo malɔ n ka fɔta la.
10Yanni saan kelen ni dɔɔni,
aw minw te koo jati,
aw bena yɛrɛyɛrɛ.
Bari, *ɛrɛzɛn mɔnin baara bena ban,
suman tigɛta tena sɔrɔ tugu.
11Aw muso miiribaliw ka yɛrɛyɛrɛ,
kojatibaliw ka yɛrɛyɛrɛ kosɔbɛ!
Aw ka fani bɔ aw yɛrɛ la
ka dusukasifani siri aw cɛ la.
12Aw ka to ka kasi k'aw kuun minɛ
foro kɔnɔ fɛnɲumanw,
ni ɛrɛzɛnsunɲumanw koo la,
13ka kasi n ka mɔgɔw ka yɔrɔ koo la,
min fara ŋɔni la.
Aw ka kasi boonw bɛɛ koo la,
nisɔndiya tun be minw kɔnɔ,
dugu diman nin na.
14Masaso tora lakolon,
dugu mankan caaman lakolon tora.
Ofɛli tintin ani kɔlɔsilikɛlaw ka sangaso lakolon bena to tuma bɛɛ.
A bena kɛ kongofaliw ni begɛnw ka dagamuyɔrɔ ye.
Tilenninya sara ye hɛrɛ ye
15Fɔɔ Ala Nii ka di aw ma ka bɔ sankolo la.
O tuma na, kongokolon bena kɛ yiriforo ye,
yiriforo bena kɛ tuu ye.
16Tilenninya ni hɔrɔnya bena kɛ o yɔrɔ la.
17Tilenninya nafa bena kɛ hɛrɛ ye,
tilenniya bena na ni ɲasuma,
ni hakilisigi ye tuma bɛɛ.
18Ne ka mɔgɔw bena sigi hɛrɛyɔrɔ la,
yɔrɔ sutaranin la,
lafiɲɛyɔrɔ, yɔrɔ malanin la.
19Sanbɛrɛ bena tuu nin cɛn,
dugu bena halaki.
20Nga aw kɔni bena dagamu.
Aw bena to ka danni kɛ kɔdaw la yɔrɔ bɛɛ,
aw bena aw ka misiw ni faliw to u kunfɛ yɔrɔ bɛɛ.


text:
Eze 45
Jamana tilanko
1«Ni aw be jamana tilantilan tuma min na, aw ka yɔrɔ dɔ suma k'a kɛ ne Masaba ta ye. A jaɲa ka kɛ kilomɛtɛrɛ tan ni fila ni tilan ye, a boɲa, kilomɛtɛrɛ duuru. O yɔrɔ bɛɛ bena kɛ ne ta ye. 2Aw ka yɔrɔ dɔ suma o yɔrɔ nin na, a faan naani bɛɛ ka kɛ mɛtɛrɛ kɛmɛ fila ni bi duuru duuru ye, o ka kɛ ne batoso lɔyɔrɔ ye. Mɛtɛrɛ mugan ni duuru furancɛ ka to a faan bɛɛ la ka kɛ kɛnɛ ye. 3Aw ye yɔrɔ min bila ne ye, aw ka yɔrɔ dɔ suma o kɔnɔ, a jaɲa ka kɛ kilomɛtɛrɛ tan ni fila ani tilan ye, a boɲa ka kɛ kilomɛtɛrɛ duuru ye. O ka kɛ ne batoso lɔyɔrɔ ani ne sigiyɔrɔ ye, Yɔrɔ Senuman ka Senuman. 4Sarakalasebaga minw be gwɛrɛ ne, Masaba la ka baara kɛ ne ɲakɔrɔ ne ka yɔrɔ senuman na, o yɔrɔ bena kɛ olu ta ye. O bena kɛ u ka soow ani ne batoyɔrɔ senuman lɔyɔrɔ ye. 5Yɔrɔ dɔ, min jaɲa ye kilomɛtɛrɛ tan ni fila ani tilan ye, n'a boɲa ye kilomɛtɛrɛ duuru ye, o bena kɛ Levi kɔmɔgɔw ta ye, minw be baara kɛ ne batoso kɔnɔ. Dugu dɔw bena kɛ u ta ye o yɔrɔ kɔnɔ. 6Aw ka yɔrɔ dɔ bila min jaɲa ye kilomɛtɛrɛ tan ni fila ani tilan ye, a boɲa ka kɛ kilomɛtɛrɛ fila ni tilan ye, o ka kɛ dugu ta ye. O ka kɛ ne ka yɔrɔ gɛrɛfɛ. A bena kɛ Isirayɛlidenw bɛɛ ta ye. 7Ɲamɔgɔ niyɔrɔ bena kɛ ne ka yɔrɔ ni dugu sigiyɔrɔ faan fila la. A ka yɔrɔ kelen bena kɛ ne ka yɔrɔ ni dugu sigiyɔrɔ tileben fɛ, a daan ka kɛ Kɔgɔji ye, kelen ka kɛ u kɔrɔn fɛ, a daan ka kɛ jamana daan ye kɔrɔn fɛ. A niyɔrɔ dugukolo jaɲa ni Isirayɛli deen tan ni fila nunu kɔmɔgɔ dɔ ta ka kɛ kelen ye. 8O yɔrɔ bena kɛ ɲamɔgɔ niyɔrɔ dugukolo ye Isirayɛli kɔnɔ. Ne ka ɲamɔgɔw tena ne ka mɔgɔw tɔɔrɔ tugu, u bena jamana tilantilan Isirayɛli deen tan ni fila kɔmɔgɔw cɛ.»
Ɲamɔgɔ ka baara
9Matigi, Masaba ko: «Isirayɛli ka ɲamɔgɔw, a daan tɛmɛna! Aw ka fariyako ni mɔgɔtɔɔrɔko dabila, ka kotilennin ni kobɛnnin kɛ. Aw kana ne ka mɔgɔw bololafɛnw bɔsi tugu. Ne Matigi, Masaba le ko ten.
10- «Kilo bɛnnin ni suman sumaminan bɛnnin ani fɛɛn jiman sumaminan bɛnnin ka sɔrɔ aw fɛ. 11Suman sumaminan ni fɛɛn jiman sumaminan kɔnɔna ka kɛɲɛ ɲɔgɔn ma. Jii sumaminan ɲaa tan ye omɛri ɲaa kelen ye, suman sumaminan ɲaa tan fana ye omɛri ɲaa kelen ye.m Olu boɲa ka jati ka kɛɲɛ ni omɛri ye. 12Warigwɛ kuru kelen be garamu tan bɔ. Warigwɛ kuru nunu bi wɔɔrɔ ye warigwɛ mina kelen ye.
13«Aw ka kan ka sarakaw bɔ cogo min na, o filɛ: Aw ka *bile ani *orizi tilan wɔɔrɔnan kelen bɔ saraka ye. 14Aw k'aw ka tulu tilan kɛmɛnan kelen bɔ. Aw k'o suma ni bati ye. Bati kelen be bɛn omɛri tilan tannan kelen ma, walima kori kelen. 15Ni saga kɛmɛ fila be Isirayɛlidenw ka sagadɛndɛyɔrɔ min na, kelen be bɔ. O fɛɛn nunu be kɛ suman sarakaw ye, ni saraka jɛnitaw ani jɛnɲɔgɔnya sarakaw, minw be kɛ janko jama ka yafa sɔrɔ. Ne Matigi, Masaba le ko ten.
16«Jamana kɔnɔ mɔgɔ bɛɛ ka boɲafɛn bɔ k'o di Isirayɛli ka ɲamɔgɔ ma. 17Ɲamɔgɔ yɛrɛ ka kan ka saraka jɛnitaw ni suman sarakaw, ani jii bɔ kalokura ɲanagwɛ la, ni lafiɲɛlonw na, ani ɲanagwɛlon tɔw la, o kɔrɔ, Isirayɛlidenw ka ɲanagwɛ latigɛnin bɛɛ la. A bena hakɛ yafa saraka, ni suman saraka, ni saraka jɛnitaw, ani jɛnɲɔgɔnya taw bɔ janko Isirayɛlidenw ka se ka yafa sɔrɔ.»
Ɲanagwɛ dɔw ka koo
18Matigi, Masaba ye min fɔ, o filɛ. A ko: «Saan kalo fɔlɔ tile fɔlɔ loon, i ka tura kɛɲɛnin kelen minɛ, fiɲɛ te min na, ka yɔrɔ senuman saniya. 19Sarakalasebaga bena hakɛ yafa saraka joli dɔ ta k'a seriseri Alabatoso donda lɔgɔw kan, ni sarakabɔyɔrɔ nɔnkɔn naani dagolow kan, ani kɔnɔnalu donda lɔgɔw kan. 20Ni mɔgɔ o mɔgɔ ye kojugu kɛ n'a ma kɛ tuguko ye, walima n'a y'a kɛ kolɔnbaliya kosɔn, i k'o landa fɔlɔ ɲɔgɔn kɛ o tigi ye kalo tile wolonwulanan loon na fana. O la, i ka Alabatoso bena saniya.
21- «Aw ka *Hɔrɔnya ɲanagwɛ daminɛ saan kalo fɔlɔ tile tan ni naaninan loon na, ka tile wolonwula kɛ a la. O waati la, aw ka buru dumu fununan te min na. 22O loon na, ɲamɔgɔ bena tura kɛɲɛnin kɛ saraka ye a yɛrɛ ni jamana kɔnɔ mɔgɔw bɛɛ ka kojugu kosɔn. 23Ɲanagwɛ nin tile wolonwula kɔnɔ, loon o loon, a bena tura fiɲɛtan wolonwula ni sagajigi fiɲɛtan wolonwula kɛ saraka jɛnita ye ne Masaba ye, ka bakɔrɔnin kelen kɛ kojugu yafa saraka ye. 24A bena mugu kilo bi saba le kori ni tura ani sagajigi nunu kelen kelen bɛɛ ye, ani tulu litiri wɔɔrɔ. 25- Saan kalo wolonwulanan tile tan ni duurunan loon ye *Gwatakɔrɔsigi ɲanagwɛ daminɛlon ye. O ɲanagwɛ nin tile wolonwula kɔnɔ, ɲamɔgɔ nin ye saraka min ɲɔgɔn bɔ Hɔrɔnya ta la, a k'o ɲɔgɔn bɔ fana, hakɛ yafa ta, ni saraka jɛnita, ani suman ta, ni tulu.»


text:
Kod 18
Masaba bena bɔ Ibrayima fɛ
1Masaba y'a yɛrɛ yira Ibrayima la Manbure joyiriw gɛrɛfɛ. Ibrayima tun siginin be a ka fanibugu daa la tilegwanfɛ. 2- A y'a ɲaa kɔrɔta ka filɛli kɛ, a ye cɛɛ saba lɔnin ye, u yɔrɔ tun man jan a la. A y'u ye minkɛ, a wilila ka bɔ a ka soo daa la ka boli ka taga u kunbɛn, k'a ɲaa biri duguma 3k'a fɔ ko: «Ne matigi, ni ne koo ka d'i ye, ne b'i daali, i kana i ka jɔncɛ tɛmɛ. 4U ka na ni jii dɔɔni ye, aw b'aw seen ko, ka lafiɲɛ yiri nin kɔrɔ. 5Ne bena dumuni di aw ma janko aw ka barika sɔrɔ, ka sɔrɔ ka taga n'aw ka sira ye, bari aw sera aw ka jɔncɛ fɛ.» U ko: «Ayiwa, i k'a kɛ ten.»
6Ibrayima teliyara ka taga don fanibugu kɔnɔ Sara fɛ k'a fɔ a ye ko: «Teliya, mugu tɛntɛnnin filen ɲaa saba bɔ k'o nɔɔni, ka ŋɔmi yiran.» 7O kɔ, a bolila ka taga misidenɲuman belebele dɔ minɛ a ka begɛnw cɛma k'o di baaraden dɔ ma, ale fana teliyara k'o labɛn. 8A ye naare ni nɔnɔ ta, ka na o bila lonanw kɔrɔ, ani misiden sogo tobinin. Ka u to dumuni na, a lɔra u gɛrɛfɛ yiri kɔrɔ.
9U y'a ɲininga ko: «I muso Sara be min?» A y'u jaabi ko: «A be soo kɔnɔ.» 10- U dɔ ko: «Siga t'a la, ne bena kɔsegi ka na i fɛ yan saan wɛrɛ, nin waati nin ɲɔgɔn na, k'a sɔrɔ dencɛ b'i muso Sara bolo.» Sara yo kuma mɛn k'a to Ibrayima kɔfɛ fanibugu daa la.
11O y'a sɔrɔ Ibrayima ni Sara tun kɔrɔla kosɔbɛ, Sara sii tun tɛmɛna denwolo ma. 12- O la, Sara yɛlɛl'a yɛrɛ kɔnɔ k'a fɔ ko: «Ne kɔrɔla ka ban, ne matigi fana kɔrɔla. O diya waati ma tɛmɛ wa?» 13Masaba y'a fɔ Ibrayima ye ko: «Mun na Sara yɛlɛla k'a fɔ ko yala ale musokɔrɔnintɔ bena deen wolo sɔbɛ la wa? 14- Ne, Masaba be dɛsɛ koo dɔ la wa? Ne bena kɔsegi ka na i fɛ saan wɛrɛ, nin waati ɲɔgɔn na, k'a sɔrɔ dencɛ be Sara bolo.» 15Sara siranna, o la, a y'a sɔsɔ k'a fɔ k'ale ma yɛlɛ. Nga Masaba ko: «Ayi, i yɛlɛla.»
Ibrayima be Ala daali Sodɔmu kosɔn
16Cɛɛ nunu wilila k'o be taga tuma min na, u ye u ɲaa sin Sodɔmu faan fɛ. Ibrayima y'u bila sira.
17Masaba ko: «Ne bena koo min kɛ, ne bena o dogo Ibrayima la wa? 18Ibrayima bena kɛ siya barikaman faa ye, min bena caya, dugukolo kan siyaw bɛɛ bena hɛrɛ sɔrɔ ale barika la. 19Ne y'a woloma janko a k'a deenw ladi ani olu kɔmɔgɔw, ko u ka ne, Masaba ka sira taama ni tilenninya ani tiɲɛ ye janko ne ye layidu min ta a ye, ne ka o dafa.» 20Masaba ko: «U be Sodɔmu ni Gɔmɔri jalakila koo minw na, o ka ca kosɔbɛ, u kɔnɔ mɔgɔw ka hakɛ ka bon kosɔbɛ. 21O le y'a to ne bena jigi ka ta'a filɛ n'u ka kɛwaliw be ten i n'a fɔ n y'a mɛn cogo min na. N'o tɛ fana, ne ben'a lɔn.»
22Lonancɛ nunu bɔra yen k'o ɲaa sin Sodɔmu faan fɛ. Nga Ibrayima lɔnin tora Masaba ɲakɔrɔ. 23Ibrayima gwɛrɛla k'a fɔ ko: «I bena mɔgɔtilenninw ni mɔgɔjuguw halaki ɲɔgɔn fɛ wa? 24N'a sɔrɔ mɔgɔtilennin bi duuru be sɔrɔ dugu nin kɔnɔ. I bena u halaki ɲɔgɔn fɛ tiɲɛ na wa? I tena u to yen mɔgɔtilennin bi duuru nunu kosɔn wa? 25Ka sɔn ka mɔgɔtilenninw ni mɔgɔjuguw faga ɲɔgɔn fɛ, e kɔni te sɔn o la! Ka mɔgɔtilennin ni mɔgɔjugu kɛɲɛ, e te sɔn o la! E min be adamadenw bɛɛ kiti, i tena kiti tigɛ ni tilenninya ye wa?»
26Masaba ko: «Ni ne ye mɔgɔtilennin bi duuru sɔrɔ Sodɔmu dugu kɔnɔ, ne bena dugu bɛɛ to yen olu kosɔn.»
27Ibrayima y'a fɔ tugu ko: «Ne ye adamaden dɔrɔn ye. O bɛɛ n'a ta, ne be n jaa gwɛlɛya ka kuma Masaba fɛ. 28N'a sɔrɔ mɔgɔ duuru be mɔgɔ bi duuru nunu jɛn. I bena dugu bɛɛ halaki o mɔgɔ duuru kosɔn wa?» Masaba ko: «Ni ne ye mɔgɔtilennin bi naani ni duuru sɔrɔ yen, ne ten'a halaki.»
29Ibrayima kuman'a fɛ tugu k'a fɔ ko: «N'a sɔrɔ mɔgɔtilennin bi naani le be sɔrɔ yen.» Masaba ko: «Ne tena dugu nin halaki mɔgɔ bi naani kosɔn.»
30Ibrayima ko: «Masaba, kana dimi ni ne kumana halibi. N'a sɔrɔ mɔgɔtilennin bi saba le be sɔrɔ yen.» Masaba ko: «Ni ne ye mɔgɔtilennin bi saba sɔrɔ yen, ne ten'a halaki.»
31Ibrayima ko: «Ne bena n jaa gwɛlɛya ka kuma Masaba fɛ tugu. N'a sɔrɔ mɔgɔtilennin mugan le be sɔrɔ yen.» Masaba ko: «Ne ten'a halaki mɔgɔ mugan kosɔn.»
32Ibrayima ko: «Masaba, kana dimi ni ne kumana siɲɛ kelen tugu. N'a sɔrɔ mɔgɔtilennin tan le be sɔrɔ yen.» Masaba ko: «Ne ten'a halaki mɔgɔ tan nunu kosɔn.»
33Masaba tilara kuma na Ibrayima fɛ tuma min na, a tagara. Ibrayima kɔsegira soo.


text:
Daniyɛli, girɛkikan na 1
Azariya ka tanulikan
24Ananiya ni Azariya ni Mikayɛli nunu mɔgɔ saba tora ka taama tasuma nin kɔnɔ ka to ka Matigi Ala tanu ani ka barika la a ye.a 25Azariya lɔra tasuma cɛma ka Ala dali. A y'a fɔ ko:
26«Matigi, foli ni tanuli y'i ta ye, an faaw ka Ala. Boɲa ka la i tɔgɔ kan waati bɛɛ. 27Bari, i be koo minw kɛ, a bɛɛ tilennin lo. I ka kɛwaliw bɛɛ bɛnnin lo, e ka sira tilennin lo. I ka kitiw tilennin lo. 28Tiɲɛ na, i ka koo tilennin lo. I ye ɲagwan minw bɛɛ la an kan, ani an faaw ka dugu senuman Zeruzalɛmu kan, o tilennin lo, o fana bɛnna an ka kojuguw sara ma. 29An ye kojugu kɛ, bari an faranna i la, o ye kojugu ye an ye min kɛ. An ka kokɛtaw si ma ɲa. 30An ma i ka fɔtaw bato, an ma sɔn k'u kɛ. I ko an ka min kɛ an ka nafa kosɔn, an ma o kɛ. 31I ye koo minw bɛɛ la an kunna, i ye koo minw bɛɛ kɛ an na, o ka kan n'an ye tiɲɛ na. 32E y'an don an juguw bolo, minw te siran e Ala ɲa. Mɔgɔmurutininw lo, u ka koo ka go haali. E y'an don masa tilenbali bolo, min ka juguya ɲɔgɔn te sɔrɔ dugukolo kan. 33Bii do, an te se k'an daa yɛlɛ, maloya ni dɔgɔya le kɛra i batobagaw n'i ka baarakɛlaw niyɔrɔ ye. 34I tɔgɔ boɲa filɛ, i kana an to an juguw bolo kudayi. Bɛɛn min b'an cɛ, i kan'a to o be cɛn. 35I ka makari an na i teri Ibrayima kama, n'i ka baarakɛla Isiyaka, an'i ka mɔgɔɲuman Isirayɛli kama. 36E tun y'a fɔ olu le ye ko i bena u kɔmɔgɔw caya i n'a fɔ lolow ani kɔgɔji daa la cɛncɛn. 37Matigi, an tɔɔ dɔgɔyara ka tɛmɛ siyaw bɛɛ kan. An kɛra dɔgɔyafɛn ye bii, dugukolo faan bɛɛ la an ka kojuguw kama. 38Ɲamɔgɔ te an fɛ bii bii nin na tugu, kira te yen, kuntigi te yen, saraka jɛnitaw te se ka bɔ, saraka wɛrɛ fana tɛ se ka bɔ, ani suman ta fana, wusulan te se ka jɛni. An tɛ se ka na n'an ka suman deen fɔlɔw ye k'u d'i ma waasa k'i ka nɛɛma sɔrɔ. 39O bɛɛ n'a ta, an ka yɛrɛmajigi, n'an ka hakili yɛlɛma kosɔn, e ka makari an na ka sɔn an na i n'a fɔ sagajigi ni tura jɛnitaw, 40E ka sɔn an ka saraka nin na bii, i n'a fɔ saga caaman caaman tulɔninw. A to an ka se ka tugu i kɔ. Bari, mɔgɔ minw b'u jigi la i kan, maloya te olu sɔrɔ. 41Sisan, an bena tugu i kɔ n'an dusu bɛɛ ye, ka siran i ɲa, 42k'i dali. Kana an maloya, hinɛ an na i ka makariba kosɔn. 43Kabako kɛ k'an kisi. Boɲa la i tɔgɔ kan, Matigi! 44Minw b'i ka baarakɛlaw tɔɔrɔ, maloya ka kɛ olu ta ye. U ka sebagaya nagasi, k'u ka fanga cɛn, k'u maloya. 45U k'a lɔn ko e kelenpe le ye Matigi Ala ye, boɲa be min kan dugukolo faan bɛɛ.»
Daniyɛli tericɛ saba be Ala tanu
46Masacɛ ka mɔgɔ minw tun y'u fili dibi kɔnɔ, olu kɔni tun b'a la ka to ka dɔ fara tasuma kan dɔrɔn, u tun be manan donn'a la, ni tulunɔgɔ, ni binmurumuru, ani lɔgɔ. 47Tasuma manana ka wili dibi sanfɛ fɔɔ ka se mɛtɛrɛ mugan ni naani. 48Babilɔnika minw tun be dibi gɛrɛfɛ, tasuma yɛrɛkɛra ka olu jɛni. 49Matigi ka mɛlɛkɛ tun jigira dibi kɔnɔ Azariya n'a tɔɲɔgɔnw ye, ka tasuma fiyɛ ka bɔ kɛnɛma, 50ka dibi kɔnɔna sumaya i n'a fɔ dugutilama fɔɲɔ. Tasuma ma se u ma fewu. A m'u tɔɔrɔ cogo si la, a ma foyi kɛ u la.
51O tuma na, kanbelen saba nunu y'u kaan kɛ kelen ye k'a daminɛ ka dɔnkili la, ka Ala fo k'a tanu dibi kɔnɔ k'a fɔ ko:
52«Tanuli ka kɛ i ta ye, Matigi an faaw ka Ala.
I ka kan ni foli ni boɲa ye waati bɛɛ!
I tɔgɔɲuman ka kan ni tanuli ni boɲa ye.
A ka kan ni foli ni nɔɔrɔ ye tuma bɛɛ!
53Tanuli ka kɛ i ta ye, i batoso kɔnɔ,
e ka nɔɔrɔ be yɔrɔ min na.
Tanuli ni boɲa ka kɛ i ta ye tuma bɛɛ!
54Tanuli ka kɛ i ta ye,
ele min be yeli kɛ fɔɔ dingɛ juu la
k'i siginin to *serubɛnw sanfɛ.
Foli ni boɲa ye i ta ye tuma bɛɛ!
55Tanuli ka kɛ i ta ye,
k'i to masasigilan kan.
Batoli ni boɲa ka kɛ i ta ye tuma bɛɛ!
56Tanuli ka kɛ i ta ye sankolo la,
batoli ni boɲa ka kɛ i ta ye tuma bɛɛ!
57«Matigi ka danfɛnw bɛɛ, aw ka Matigi tanu!
Aw k'a bato, ka barika la a ye tuma bɛɛ!
58Sankolo ka Matigi tanu!
Sankolo k'a bato, ka barika la a ye tuma bɛɛ!
59Matigi ka mɛlɛkɛw, aw ka Matigi tanu!
Aw k'a bato, ka barika la a ye tuma bɛɛ!
60Sanfɛji ka Matigi tanu!
Sanfɛji k'a bato, ka barika la a ye tuma bɛɛ!
61Matigi ka kɛlɛdenw bɛɛ, aw k'a tanu!
Aw k'a bato, ka barika la a ye tuma bɛɛ!
62Tile ni kalo ka Matigi tanu!
Tile ni kalo k'a bato, ka barika la a ye tuma bɛɛ!
63Lolow ka Matigi tanu!
Lolow k'a bato, ka barika la a ye tuma bɛɛ!
64Sanji bɛɛ, ani komiji ka Matigi tanu!
Aw k'a bato, ka barika la a ye tuma bɛɛ!
65Fɔɲɔ bɛɛ ka Matigi tanu!
Aw k'a bato, ka barika la a ye tuma bɛɛ!
66Tasuma ni funteni ka Matigi tanu!
Aw k'a bato, ka barika la a ye tuma bɛɛ!
67Nɛnɛ ni funteni ka Matigi tanu!
Aw k'a bato, ka barika la a ye tuma bɛɛ!
68Kɔmiji ni sankaba ka Matigi tanu!
Aw k'a bato, ka barika la a ye tuma bɛɛ!
69Suu ni tile ka Matigi tanu!
Aw k'a bato, ka barika la a ye tuma bɛɛ!
70Yeelen ni dibi ka Matigi tanu!
Aw k'a bato, ka barika la a ye tuma bɛɛ!
71Sanbɛrɛ ni nɛnɛ ka Matigi tanu!
Aw k'a bato, ka barika la a ye tuma bɛɛ!
72Jii siminin ni *sanji siminin ka Matigi tanu!
Aw k'a bato, ka barika la a ye tuma bɛɛ!
73Sanmanamana ni sankaba ka Matigi tanu!
Aw k'a bato, ka barika la a ye tuma bɛɛ!
74Dugukolo ka Matigi tanu!
I k'a bato, ka barika la a ye tuma bɛɛ!
75Kuluw ni tintinw ka Matigi tanu!
Aw k'a bato, ka barika la a ye tuma bɛɛ!
76Dugukolo kan yiriw bɛɛ ka Matigi tanu!
Aw k'a bato, ka barika la a ye tuma bɛɛ!
77Kɔgɔji ni bajiw bɛɛ ka Matigi tanu!
Aw k'a bato, ka barika la a ye tuma bɛɛ!
78Jii bɔyɔrɔw ka Matigi tanu!
Aw k'a bato, ka barika la a ye tuma bɛɛ!
79Jigɛbabaw ni jikɔnɔfɛnw bɛɛ ka Matigi tanu!
Aw k'a bato, ka barika la a ye tuma bɛɛ!
80Kɔnɔw bɛɛ ka Matigi tanu!
Aw k'a bato, ka barika la a ye tuma bɛɛ!
81Kongosogow ni begɛnw ka Matigi tanu!
Aw k'a bato, ka barika la a ye tuma bɛɛ!
82Adamadenw, aw ka Matigi tanu!
Aw k'a bato, ka barika la a ye tuma bɛɛ!
83Isirayɛlidenw, aw ka Matigi tanu!
Aw k'a bato, ka barika la a ye tuma bɛɛ!
84Sarakalasebagaw, aw ka Matigi tanu!
Aw k'a bato, ka barika la a ye tuma bɛɛ!
85Matigi ka baarakɛlaw, aw ka Matigi tanu!
Aw k'a bato, ka barika la a ye tuma bɛɛ!
86Mɔgɔtilenninw, aw ka Matigi tanu!
Aw k'a bato, ka barika la a ye tuma bɛɛ!
87Aw mɔgɔɲuman minw majiginin lo, aw ka Matigi tanu!
Aw k'a bato, ka barika la a ye tuma bɛɛ!
88Ananiya, ni Azariya ani Mikayɛli, aw ka Matigi tanu!
Aw k'a bato, ka barika la a ye tuma bɛɛ!
Bari, a y'an kisi jahanama ma,
a y'an bɔsi saya la.
A y'an bɔsi ka bɔ dibi kɔnɔ,
a y'an bɔ tasumaba kɔnɔ.
89Aw ka barika la Matigi ye, bari a ka koo ka di.
A be makari waati bɛɛ.
90Matigi batobagaw bɛɛ, aw ka Matigi Ala tanu!
Ale min be batofɛnw bɛɛ sanfɛ.
Aw k'a tanu, k'a waleɲuman lɔn,
bari a be makari waati bɛɛ!»


text:
Kok 14
Isirayɛlidenw ka murutiko
1O loon sufɛ, jama bɛɛ kulera kosɔbɛ fɔɔ ka dugu gwɛ. 2Isirayɛlidenw bɛɛ ŋunuŋununa Musa ni Arɔn kama, k'a fɔ u ye ko: «Ni an tun sara Ezipiti jamana na, o tun ka fisa! Walima n'an sara kongokolon nin yɛrɛ kɔnɔ, o fana bele ka fisa! 3Mun na Masaba be tagara n'an ye jamana nin na? U bena an faga ni murujan ye, k'an musow, n'an deenw cɛ ka taga n'u ye. A man fisa an ka segi ka taga Ezipiti wa?» 4U y'a fɔ ɲɔgɔn ye ko: «Aw ye to an ka ɲamɔgɔ sigi an kunna ka kɔsegi Ezipiti.»
5O tuma na, Isirayɛli jama min bɛɛ tun lajɛnnin be o yɔrɔ la, Musa ni Arɔn lara u ɲakɔrɔ k'u ɲaa biri duguma. 6Mɔgɔw minw tun tagara jamana nin yaala, Nun dencɛ Zozuwe ni Yefunɛ dencɛ Kalɛbu tun be olu cɛma. U y'u ka faniw faran faran 7k'a fɔ Isirayɛli jama bɛɛ ye ko: «An tagara jamana min yaala k'a filɛ, a ka ɲi kosɔbɛ. 8N'an koo diyara Masaba ye, a bena bila an ɲa ka don n'an ye a kɔnɔ k'a d'an ma. Nɔnɔ ni lii ka ca a kɔnɔ kosɔbɛ, jamana diman lo. 9- Aw kana muruti Masaba ma, aw kana siran jamana nin kɔnɔ mɔgɔw ɲa. An bena se u kɔrɔ, o yɛrɛ tena kɛ baasi ye. Marabaga t'u la tugu, Masaba b'anw fɛ. Aw kana siran u ɲa.»
Musa be yafa daali jama ye
10Jama bɛɛ y'a fɔ ko u ka kan ka bon ni kabakuruw ye k'u faga. O waati yɛrɛ la, Masaba y'a ka nɔɔrɔ yira Isirayɛlidenw bɛɛ la Ɲɔgɔnkunbɛn fanibugu kunna. 11Masaba y'a fɔ Musa ye ko: «Jama nin bena to ka ne mafiɲɛya fɔɔ tuma jumɛn? U bena ban ka la ne la fɔɔ tuma jumɛn? K'a sɔrɔ ne ye kabako caaman kɛ u cɛma. 12Ne bena fɔɲɔbana bila u la k'u halaki, nga ne bena siya dɔ wɛrɛ bɔ i la min ka ca n'u ye, n'a barika ka bon n'u ta ye.»
13- Musa y'a fɔ Masaba ye ko: «I ye mɔgɔ nunu bɔ Ezipitika minw cɛma ni barika ye, olu do bena o kibaru mɛn, 14k'o lakali jamana nin mɔgɔw ye! U y'a mɛn ka ban ko e Masaba be ni anw ye, ko i delila k'i yɛrɛ yira an na, ko i ka sankaba be to an kunna, ko i be bila an ɲa sankaba kɔnɔ tilefɛ, ka bila an ɲa sankaba tasumaman kɔnɔ sufɛ. 15N'i ye jama nin faga yɔrɔnin kelen, siya minw ye i ka koo kibaruya mɛn, olu ben'a fɔ ko: 16‹Masaba tun ye layidugwɛlɛn ta ko a bena jamana min di mɔgɔ nunu ma, a tun te se ka don n'u ye o yɔrɔ la, o le kosɔn, a y'u faga kongokolon kɔnɔ.› 17Ayiwa, Masaba, ne b'i daali, i k'i ka sebagaya yira i ko i y'a fɔ cogo min na ko: 18- ‹Masaba te dimi joona, a ka makari ka bon. A be mɔgɔw ka tilenbaliya n'u ka murutili yafa, nga a te kojugukɛla to yen. A be faaw ka tilenbaliya juru sara u deenw na fɔɔ ka se u mamadenw n'u tulomasamaw ma.› 19Masaba, i ka ɲumanya kama, ne b'i daali ko i ka mɔgɔ nunu ka tilenbaliyako yafa i n'a fɔ i yafara u ma cogo min na kabini u bɔtuma na Ezipiti fɔɔ ka na se sisan ma.»
Jama ka munumunuko kongokolon kɔnɔ
20Masaba ye Musa jaabi ko: «Ne yafara u ma i n'a fɔ i y'a daali ne fɛ cogo min na. 21- O bɛɛ n'a ta, tiɲɛ lo, ne Masaba be yen, ne ka nɔɔrɔ be dugukolo faan bɛɛ la, 22mɔgɔ minw ye ne ka sebagaya ni n ka kabako kɛninw ye Ezipiti, ani kongokolon kɔnɔ, olu minw ye ne darabɔ siɲɛ tan, n'u fana ma n ka kuma bato, 23olu si tena jamana nin ye, ne ye layidugwɛlɛn ta u bɛmaw ye min koo la ko ne ben'a d'u ma. Mɔgɔ o mɔgɔ ye ne mafiɲɛya, o si ten'a ye fewu. 24- Nga ne ka baarakɛla Kalɛbu ye hakili wɛrɛ sɔrɔ ka ne sago kɛ sɔbɛ la. O le y'a to a tagara jamana min na, ne ben'a to ale be don yen, a be kɛ a kɔmɔgɔw ta ye. 25Ayiwa, amalɛkiw ni kanaanw do siginin be kɔkɛnɛw na, sini aw ka kɔsegi ka kongokolon kɔnɔ sira minɛ, min be taga Buruku kɔgɔji faan fɛ.»
26Masaba y'a fɔ Musa ni Arɔn ye ko: 27«Jama nin ka jugu. U be ŋunuŋununa ne koo la. U bena to k'o kɛ fɔɔ tuma jumɛn? Ne ye Isirayɛliden nunu ŋunuŋunukan mɛn. 28Aw k'a fɔ u ye ko ne Masaba ko ne be yen. Ko u ye min fɔ ne tulo kɔrɔ, ne bena o le kɛ u la. 29- Minw bɛɛ jatira k'u tɔgɔw sɛbɛn, k'a ta minw sii sera saan mugan ma fɔɔ ka tɛmɛ o kan, olu minw ŋunuŋununa ne kama, u kelen kelen bɛɛ bena sa kongokolon nin kɔnɔ. 30Ko ne tun ye layidugwɛlɛn ta ko ne bena jamana min kɛ u ka sigiyɔrɔ ye, u si tena don yen fɔɔ Yefunɛ dencɛ Kalɛbu ni Nun dencɛ Zozuwe dɔrɔn. 31Ko u deenw, u y'a fɔ minw koo la ko u juguw bena u minɛ ka taga n'u ye, ne ben'a to olu be don jamana nin na, olu banna min na, u deenw ben'a diya lɔn. 32Nga olu kɔni bena sa kongokolon nin kɔnɔ. 33- Ko u deenw bena kɛ begɛnmaralaw ye kongokolon kɔnɔ yan saan bi naani kɔnɔ ka sɛgɛn u ka tilenbaliya kosɔn fɔɔ n'u bɛɛ sara kongokolon kɔnɔ tuma min na. 34Ko u ye tile bi naani kɛ ka jamana yaala cogo min na, o cogo kelen la, u bena tɔɔrɔ u ka tilenbaliya kosɔn saan bi naani kɔnɔ, saan kelen be kɛɲɛ tile kelen ma. U ben'a lɔn ko ni ne wilila u kama, k'o man di! 35Ne Masaba ka kuma le ye o ye. Siga t'a la, ne bena o koo nunu bɛɛ kɛ u la, mɔgɔjugu nunu, minw bɛnna ka muruti ne ma. U bɛɛ bena halaki kongokolon nin kɔnɔ, yan bena kɛ u sayɔrɔ ye.»
36Musa tun ye mɔgɔ minw ci ka taga jamana yaala, n'u kɔsegira ka na kibarujugu fɔ jamana nin koo la, k'a kɛ jama bɛɛ ŋunuŋununa Musa kama, 37o mɔgɔ nunu, minw tun ye kibarujugu fɔ jamana nin koo la, olu sara banajugu dɔ bolo Masaba ɲakɔrɔ. 38Mɔgɔ minw tun tagara jamana nin yaala, olu cɛma, Nun dencɛ Zozuwe ni Yefunɛ dencɛ Kalɛbu dɔrɔn le tora nii na.
Jama be muruti Masaba ma tugu
(Sad 1.41-46)
39- Musa ye koo nin lakali Isirayɛlidenw bɛɛ ye tuma min na, u dusu kasira kosɔbɛ. 40O dugusagwɛ sɔgɔma joona, u wilila ka taga kulujanw yɔrɔ faan fɛ. U ko: «An ye hakɛ kɛ. Masaba kumana yɔrɔ min koo la, an bena taga yen.»
41Nga Musa ko: «Mun na aw be ban Masaba ka kuma ma? O koo nin tena ɲa! 42Aw kana taga, bari Masaba te n'aw ye. N'aw tagara, aw juguw bena se aw kɔrɔ. 43Amalɛkiw ni kanaanw b'aw ɲa. U bena aw faga ni murujan ye, bari aw y'aw kɔɔ sin Masaba ma, o la, a tena to ni aw ye.»
44O bɛɛ n'a ta, u ye kungwɛlɛya kɛ ka taga kulujanw yɔrɔ faan fɛ, nga Masaba ka layidu taamasiɲɛ kɛsu ani Musa ma bɔ jama ka sigiyɔrɔ la. 45Amalɛkiw ni Kanaan minw siginin tun be o kuluyɔrɔ la, olu jigira k'u kɛlɛ k'u gwɛn fɔɔ ka taga se Ɔrima.


text:
Sam 2nan 23
Dawuda ka kuma laban
1Dawuda ka kuma laban filɛ nin ye:
«Zese dencɛ Dawuda ka kuma,
mɔgɔ min kɛra mɔgɔbaba ye,
ale ka kuma lo,
Yakuba ka Ala ka mɔgɔ wolomanin,
Isirayɛlidenw be min la dɔnkili la ni nisɔndiya ye.
2Masaba ka Nii b'a ta fɔ ne barika la,
a ka kuma be ne daa la.
3Isirayɛli ka Ala kumana,
Isirayɛli dogokabakuru y'a fɔ ne ye ko:
‹Mɔgɔ min b'a ka kuntigiya kɛ ni tilenninya ye,
mɔgɔ min b'a ka kuntigiya kɛ ni Alaɲasiran ye,
4o tigi be i ko dugugwɛdafɛ kɛnɛ,
sankaba te yen sɔgɔmada min na.
Sanji bennin kɔ, tile be bɔ k'a kɛ biin be falen.›
5Ne ka soo te ten Ala ɲakɔrɔ wa?
Bari, a ye layidu cɛnbali ta ne ye.
A fɛɛn bɛɛ labɛnnin lo,
n'a be boloɲuman kan.
A bena ne kisi koo bɛɛ la,
a bena n diyanako bɛɛ see di n ma.
6Nga mɔgɔjuguw bɛɛ be i ko ŋɔni,
u be min fili.
U t'u ta n'u bolo ye.
7Ni mɔgɔ min b'a fɛ ka maga u la,
o tigi be nigɛ le ta,
walima tamankala.
U b'u jɛni o yɔrɔ kelen na.»
Dawuda ka cɛfariw
(Lok fɔlɔ 11.10-47)
8Cɛfari minw tun be baara kɛ Dawuda ye, olu tɔgɔ filɛ nin ye: Isebaali, Takemonika tun lo. Ale lo tun ye cɛfariw kuntigi saba la mɔgɔ fɔlɔ ye. Min y'a ka taman kɛ ka mɔgɔ kɛmɛ seegi faga kɛlɛ kelen na.
9Ale kɔ, Dodo dencɛ Eleyazari tun be yen. A mamacɛ bɔra Awowa. Cɛfariw kuntigi mɔgɔ saba minw tun ye filisiw kunbɛn ni Dawuda ye tuma min na u tun lajɛnna kɛlɛ kama, Eleyazari tun ye olu dɔ ye. O y'a sɔrɔ Isirayɛlidenw tun be bolila. 10Ale lo lɔra kelen kan ka filisiw faga fɔɔ a tigɛ jara ka nɔrɔ a ka murujan na. Masaba ye see di u ma kosɔbɛ o loon na. Kɛlɛdenw kɔsegira ka na tugu Eleyazari kɔ k'u juguw bololafɛnw le ta dɔrɔn.
11Ale fana kɔ, Age ka bɔ Arari ale dencɛ Sama tun be yen. Filisiw tun ye ɲɔgɔn lajɛn sɔsɔforo dɔ kɔnɔ tuma min na, Isirayɛlidenw ka kɛlɛdenw bolila u ɲa. 12Nga Sama tagara lɔ o foro nin cɛmancɛ la, k'a tanga cɛnni ma. A ye filisiw faga. A kɛra ten, Masaba ye see di u ma kosɔbɛ.
13Mɔgɔ saba bɔra cɛfari bi saba la ka taga Dawuda fɛ suman tigɛwaati la, Adulamu kuluwo kɔnɔ. O y'a sɔrɔ filisiw ka jɛnkulu dɔ tun siginin be erefaw ka kɔkɛnɛ na. 14Dawuda tun b'a ka dogoyɔrɔ la, filisiw ka kɛlɛden dɔw tun be Bɛtilehɛmu. 15Nin donn'a dusu la, a ko: «Kɔlɔn min be Bɛtilehɛmu dugu daa la, jɔn le bena taga jii bɔ ne ye o yɔrɔ la?» 16Cɛfari saba nunu tagara tɛmɛ filisiw ka kɛlɛdenw sigiyɔrɔ cɛma ka taga jii bɔ kɔlɔn nin kɔnɔ min be Bɛtilehɛmu dugu daa la, ka na n'a ye Dawuda fɛ, nga Dawuda ma sɔn k'a min. A y'a bɔn Masaba ye. 17A y'a fɔ ko: «Ne te se ka jii nin min, Masaba! Bari, a kɛra i n'a fɔ a bɔbaga nunu joli lo. Sabu, u y'u yɛrɛ nii di ka ta'a bɔ.» A ma sɔn k'a min.
O cɛfari mɔgɔ saba ye fɛɛn min kɛ, o le y'o ye.
18Seruya dencɛ Zowabu baden Abisayi tun ye cɛfari bi saba nunu kuntigi ye. A y'a ka taman kɛ ka mɔgɔ kɛmɛ saba faga. O la, a tɔgɔ bɔra u cɛma kosɔbɛ. 19A ye boɲa sɔrɔ kosɔbɛ u cɛma. Ale kɛra u kuntigi ye, nga a tun te cɛfariw kuntigi mɔgɔ saba nunu dɔ ye.
20Yoyada dencɛ Benayawu ka bɔ Kabuseyɛli, kɛlɛdenŋana tun lo. A ye kobabaw kɛ. Ale lo ye mowabuw ka kɛlɛkɛwara fila faga. A tun jigira dingɛ kɔnɔ fana ka jara faga. *Sanji siminin tun benna o loon na yɛrɛ. 21A fana ye Ezipitika dɔ faga, barika tun be min na kosɔbɛ. Ka taman to o Ezipitika bolo, a tagar'a kama ni bere ye ka ta'a ka taman minɛ a fɛ, ka tila k'a faga n'a ye. 22Yoyada dencɛ Benayawu ye fɛɛn min kɛ, o le ye o ye. A tɔgɔ bɔra kosɔbɛ cɛfari bi saba nunu cɛma. 23U tun b'a jati kosɔbɛ mɔgɔ bi saba nunu cɛma, nga ale tun ma se mɔgɔ saba nunu fɛ. Kɛlɛden minw tun be ale masacɛ Dawuda kɔlɔsi, a y'a kɛ olu kuntigi ye.
24Zowabu baden Azayɛli kɛra mɔgɔ bi saba nunu dɔ ye fana, ani Dodo dencɛ Elanan ka bɔ Bɛtilehɛmu, 25ni Arɔdikaw Sama ni Elika, 26ni Paliticɛ Ɛlɛsi, ni Ikɛsi dencɛ Ira ka bɔ Tekowa, 27ni Abiyezɛri ka bɔ Anatɔti, ni Usacɛ Mebunayi, 28ani Awoya kɔmɔgɔ Salimɔn, ni Netofaka Marayi, 29ani Netofaka Baana dencɛ Elɛbu, ni Iribayi dencɛ Itayi ka bɔ Gibeya, Bɛnzamɛn ka mara la, 30ani Pireyatɔnka Benayawu, ni Idayi ka bɔ Gaasi wolonkoto daa la, 31ani Bɛtarabaka Abiyalibɔn, ni Baarumika Azimawɛti, 32ani Salibimuka Eliyaba, ni Yasɛn deenw, Yonatan, 33ni Sama ka bɔ Arari mara la, ani Sarari dencɛ Ayamu ka bɔ Arari mara la, 34ni maakacɛ Asibayi dencɛ Elifɛlɛti, ani Giloka Ayitofɛli dencɛ Eliyamu, 35ni Ɛsirayi ka bɔ Karimɛli, ani Paarayi ka bɔ Ariba, 36ni Sobaka Natan dencɛ Yigeyali, ani Bani ka bɔ Gadi, 37ni amonicɛ Selɛki, ani Narayi ka bɔ Beerɔti, ale lo tun be to ka Seruya dencɛ Zowabu ka kɛlɛkɛminanw ta, 38ni Ira ni Garɛbu ka bɔ Yetɛri ka soo, 39ni iticɛ Uri. U bɛɛ lajɛnnin tun ye mɔgɔ bi saba ni wolonwula ye.


text:
Sam 2nan 22
Dawuda ka dɔnkili
(Dal 18)
1Masaba ye Dawuda bɔsi a juguw bɛɛ ni Sayuli bolo tuma min na, a tun ye dɔnkili nin le la a ye. 2A ko:
«Masaba le ye ne tangakabakuru,
ni ne dogoyɔrɔ, ani ne kunmabɔbaga ye.
3Ne ka Ala le ye ne tangakabakuru ye,
ne be dogo a kɔrɔ.
Ne tangabaga lo, Setigi min be ne kisi.
Ne dogoyɔrɔ barikaman lo ne bolituma na.
I be ne kisi mɔgɔfariw ma.
4Masaba ka tanu!
Ne y'a ka dɛmɛ ɲini dɔrɔn,
ne bɔsira n juguw bolo.
5Bari saya fanga tun ye ne dɛrɛ ka ban.
Halakili siranya tun ye ne minɛ.
6Kaburu dibi tun ye ne lamini ka ban.
Ne tun donna saya ka jɔɔ kɔnɔ ka ban.
7Ka ne to n ka dusukasi la,
ne ye Masaba daali,
ne ye n ka Ala daali.
K'a to a ka soo kɔnɔ, a ye ne lamɛn,
ne kulekan donn'a tulo la.
8Dugukolo yuguyugura ka yɛrɛyɛrɛ.
Sankolo juu yuguyugura ka yɛrɛyɛrɛ
Masaba ka dimi kosɔn.
9Sisi tun be bɔr'a nuun na,
tasuma fariman ni takami tun be bɔr'a daa la.
10A ye sankolo dayɛlɛ ka jigi,
sankababa tun b'a seen kɔrɔ.
11A tun siginin be *serubɛn kan n'a be panna.
A tun be fɔɲɔ kɔnɔ.
12A ye sankaba suma kɛ k'a yɛrɛ lamini.
O tun kɛra sanfinba ye k'a datugu.
13Yeelen min tun b'a ɲafɛ,
sanmanamana tun be bɔra o kɔnɔ.
14Masaba y'a kɛ san pɛrɛnna.
Fɛɛn bɛɛ kuntigi y'a kaan bɔ.
15A ye biɲɛw bon ka ne juguw yɛrɛkɛ.
A ye sanmanamana kɛ k'u jɛnsɛn.
16Masaba ka bagabagali n'a ka dimi kosɔn,
kɔgɔji jara fɔɔ a dingɛ daan bɛɛ yera,
diɲɛ juu sigiyɔrɔ bilara kɛnɛ kan.
17Ka Masaba to sankolo la,
a ye ne minɛ.
A ye n sama ka bɔ jiba kɔnɔ.
18A ye ne bɔsi n jugu barikamanw bolo,
ne kɛlɛbaga minw barika tun ka bon ni ne ta ye.
19U tun ye ne kɛlɛ ne ka dusukasi loon na,
nga Masaba ye ne dɛmɛ.
20A ye ne bɔsi ka lafiya di ne ma.
A ye ne bɔsi bari ne koo ka d'a ye.
21Masaba ye ne sara ka kɛɲɛ ni n ka tilenninya ye.
A ye ne minɛ ka kɛɲɛ ni n ka jalakibaliya ye.
22Ne ye Masaba ka fɔta bato,
ne ma kojugu kɛ n ka Ala ɲakɔrɔ.
23A ye min bɛɛ fɔ, ne y'o bato,
Ne te ban a ka sariyaw ma.
24Jalakiyɔrɔ si ma sɔrɔ ne la a ɲakɔrɔ.
Ne ye n yɛrɛ kɔlɔsi kojugu la.
25Masaba ye ne sara ka kɛɲɛ ni n ka tilenninya ye.
A y'o kɛ ka kɛɲɛ ni ne ka jalakibaliya ye a ɲakɔrɔ.
26Masaba, i be koɲuman kɛ mɔgɔɲuman ye.
E tilennin lo mɔgɔtilennin faan fɛ.
27Mɔgɔ min kɔnɔ gwɛra,
e be gwɛ o tigi ye.
E fana be mɔgɔjugu minɛcogo lɔn.
28E be sigɛnbagatɔw kisi.
Minw b'u yɛrɛ boɲa i ɲakɔrɔ,
i b'olu majigi.
29Masaba, e kɛra ne ka yeelen ye.
I be yeelen bɔ ne ye dibi la.
30Ne be girin kɛlɛbolo kan ele sababu la.
Ne be se ka dugu laminikogo sago ele n ka Ala barika la.
31Fiɲɛ te Ala ka siraw la.
Masaba ka fɔtaw ye tiɲɛ ye.
Mɔgɔ minw b'u yɛrɛ dogo a fɛ,
a be olu bɛɛ tanga i ko nigɛkunbɛnnan.
32Bari Ala ye jɔn ye, ni Masaba tɛ?
Jɔn le ye tangakabakuru ye ni an ka Ala tɛ?
33Ala le kɛra ne tangayɔrɔ barikaman ye,
ale lo be ne dɛmɛ ka kɛ mɔgɔsɔbɛ ye.
34- A ye ne seen kɛ i ko minan ta.
O la, ne be se ka lɔ tintinyɔrɔ la.
35Ale lo be ne dege ni kɛlɛkɛcogo ye,
a be ne dɛmɛ ka kala ziralaman sama.
36Ele Ala le b'i ka sesɔrɔli nigɛkunbɛnnan di ne ma.
Ne kɛra mɔgɔbaba ye i ka dɛmɛ kosɔn.
37Ele le be ne tɛmɛyɔrɔ labɛn,
o la, ne te talon.
38Ne be n juguw gwɛn,
fɔɔ k'u halaki.
Ne b'u halaki pewu ka sɔrɔ ka kɔsegi.
39Ne b'u halaki pewu,
u te se ka wili tugu.
U be ben ne seen kɔrɔ.
40I be barika don ne la kɛlɛ kama.
I be ne juguw majigi ne kɔrɔ.
41I b'a kɛ ne juguw b'u kɔɔ di ka boli ne ɲa,
ne be n kɔniyabagaw halaki.
42U be filɛli kɛ, nga dɛmɛbaga t'u la.
U be Masaba daali, ale t'u jaabi.
43Ne b'u kɛ i ko buguri.
Ne b'u nɔɔni k'u dɔn i ko bɔgɔ, bɔlɔn kɔnɔ.
44I ye ne bɔsi fadenyakɛlɛ bolo.
Ne be siyaw kunna halibi e sababu la.
Siyaw be kolo ne ye n te minw lɔn.
45Lonanw yɛrɛyɛrɛtɔ be na ne ɲakɔrɔ,
u be ne ka fɔtaw bato u fɔtɔ yɛrɛ.
46U jigi tigɛra,
u yɛrɛyɛrɛtɔ be bɔra u ka dogoyɔrɔ barikamanw na.
47Masaba, e tɔgɔ ka tanu!
Boɲa ka la ne tangakabakuru kan!
Ne kisibaga barikaman Ala ka tanu!
48Ala le be ne mɔnɛ bɔ,
ale lo be siyaw kolo ne ye.
49Ale lo be ne bɔsi ne juguw bolo.
Ala, e b'a kɛ ne be se n juguw kɔrɔ,
e be ne kisi mɔgɔfariw ma.
50- Masaba, o le y'a to ne bena i tanu siya wɛrɛw cɛma.
Ne bena dɔnkili la k'i tɔgɔ boɲa.
51Masaba le be see d'a ka masacɛ ma kosɔbɛ.
A be koɲuman kɛ a ka mɔgɔ wolomanin Dawuda
n'a kɔmɔgɔw ye tuma bɛɛ.»